- Řquḍat
- <
- 16
- >

16
Camcun di Ɣazza
1 Umi iṭṭef Camcun abrid ɣar Ɣazza, iẓra dinni ict n temɣart n farq-ccɣeř, uca yudef ɣares. 2 Xenni ittwanna i ayt n Ɣazza: “Camcun aqa-t da!” Innḍen as-dd uca ḥḍan ǧiřet tmun ɣar tewwart n tendint. Ǧiřet tmun ssqaren, nnan: “Ɣar tuffut n wass ad t neneɣ.” 3 Camcun maca iqqim izzeř iṭṭeṣ ař azyen n ǧiřet. Xenni ikkar-dd deg wezyen n ǧiřet, iṭṭef tiwwura n tendint ak-d řeḍruf ɣar uɣezdis n tewwart, iqřeɛ i tent i-dd akl-d weɛmud i ubelleɛ, igga i-tent x tɣarḍin nnes uca yarbu tent ɣar tqiccet n wedrar nni iǧan qibač i Ḥabrun.
Camcun d Dalila
4 Awarni as, imsar iɛceq ict n temɣart ɣar teɣzart n Suraq, qqaren as Dalila. 5 Uca řbacat n tneddam n Ifilisṭiniyyen usin-dd ɣares, nnan as: “Ɣwa i-t, u xzar ad tafed zi manis ɣares jjehd-a tameqqrant u mammec xas i ɣa nzemmar. Xenni ad t ncarf, ḥima ad t neṭṭef. Neccin ad am newc kuř ijj zzayneɣ ařef u-mya n uqiyyat n nnuqart.” 6 Xas uca tenna Dalila i Camcun: “Ini ayi maca, zi manis ɣarek jjehd-a ameqqran d mammec zemmaren ad cek carfen ḥima ad tᵉttwaṭṭfed.” 7 Inna as Camcun: “Mařa carfen ayi s sebɛa n iẓewran ṭṭri zeg weysum nni war yuẓiɣen ɛad, xenni ad dewřeɣ arxuɣ am kuř ijj n bnadem nneɣni.” 8 Řbacat n tneddam n Ifilisṭiniyyen iwyen as-dd sebɛa n iẓewran d ṭṭri zeg weysum nni war yuẓiɣen ɛad u nettat tcarf i-t zzaysent. 9 Deg ijj n umur tuɣa ɣares ḥed di texxamt n daxeř iṭṭef aḥeṭṭu. Tenna as: “A Camcun, Ifilisṭiniyyen usin-dd xak!” Xenni iqḍuw iẓewran am mammec ittqeṭṭas bnadem afiřu n tiffest axmi tt teřqef tmessi. Uca ssir n jjehd nnes war idwiř ittwassen.
10 Xas uca tenna Dalila i Camcun: “Xzar, tcemted ayi u tessxarrqed xafi. Ini ayi maca řexxu, s min zi zemmaren ad cek carfen.” 11 Netta inna as: “Mařa carfen ayi s tseɣwin n jdid war ttwassxedment ɛemmarṣ, ad dewřeɣ arxuɣ am kuř ijj n bnadem nneɣni.” 12 Uca Dalila teksi tiseɣwin timaynutin tcarf i-t zzaysent u tenna as: “A Camcun, Ifilisṭiniyyen usin-dd xak!”, deg umur d ijjen tuɣa ḥed deg ict n texxamt n daxeř iṭṭef aḥeṭṭu. Xenni iqeṭṭes tiseɣwin zeg iɣaǧen nnes am yijj n ufiřu.
13 Xas uca tenna Dalila i Camcun: “Xzar, cek tcemted ayi u tessxarrqed xafi. Ini ayi maca, s min zi zemmaren ad cek carfen?” Netta inna as: “Mařa cem tmuded sebɛa n tmuzarin x uzeǧif inu ak-d wexmar n ddebbuz n txeyyaḍt!” 14 Xenni nettat tessemted tent s yijj n umesmir, tenna as: “A Camcun, Ifilisṭiniyyen usin-dd xak!” Xenni ifaq-dd zeg yiḍeṣ nnes, ikkes-dd ddebbuz n txeyyaḍt d ufiřu.
15 Xas uca tenna as: “Mammec tzemmared ad tinid: ‘Necc ttexseɣ cem!’, mařa uř nnec war ɣari iǧi? Řexxu tcemted ayi třata n twařawin u war d ayi tennid zi manis ɣarek jjehd-a ameqqran.” 16 Uca imsar, umi nettat tegga xas aɣiř s wawařen nnes u tehweř i-t marra ussan, idweř řeɛmar nnes di řeḥṣaret ař řmewt. 17 Netta issargeb i-tt marra x wuř nnes, inna as: “Ijj n řmus i uḥeffi ɛemmarṣ war ɣari dd-yusi x uzeǧif inu, minzi necc arebbuɣ ttaj n weɛzař zeg uɛeddis n yemmas. Mařa ittwaḥeff ucuwwaf inu, xenni ad ayi iffeɣ jjehd inu, ad dewřeɣ arxuɣ am kuř bnadem nneɣni.” 18 Umi teẓra Dalila, belli aqa netta issargeb i-tt marra x wuř nnes, nettat tessekk ɣar řbacat n tneddam n Ifilisṭiniyyen, tenna: “Asem-dd twařa-ya da, minzi issargeb ayi marra sirr n wuř nnes.” Řbacat n tneddam n Ifilisṭiniyyen geɛɛden-dd ɣares, iwyen-dd akidsen řweznat n nnuqart deg ufus nsen. 19 Nettat tejja Camcun ad iṭṭeṣ x ifadden nnes, třaɣa i weryaz, tqess as sebɛa n tmuzarin x uzeǧif nnes uca tebda nettat tᵉṭṭef i-t ɣares uca jjehd nnes iffeɣ zzayes. 20 Xenni tenna: “A Camcun, Ifilisṭiniyyen usin-dd xak!” Netta ifaq-dd zeg yiḍeṣ, inna: “Twařa-ya ad arxuɣ, ad ssfekkeɣ ixef inu”, minzi netta war issin, aqa SIDI tuɣa ismeḥ dayes. 21 Xenni ṭṭfen t Ifilisṭiniyyen, qeřɛen as tiṭṭawin uca nedhen t ɣar Ɣazza, carfen t s tnayen n ssnaseř n nnḥas u netta idweř issunnuḍ tasirt di řeḥbes. 22 Maca acuwwaf n uzeǧif nnes idweř imeqqar deɣya awarni řami i d as ḥeffen.
Řmewt n Camcun
23 Řbacat n tneddam n Ifilisṭiniyyen munen, ḥima ad qeddmen ict n tɣarṣt d tameqqrant i Dajun, arebbi nsen, uřa i řefraḥet, uca nnan: “Arebbi nneɣ iwca aneɣ Camcun, řeɛdu nneɣ, deg ifassen nneɣ.” 24 Umi t iẓra řgens, ssemɣaren arebbi nsen, maɣar nnan: “Arebbi nneɣ igga řeɛdu nneɣ deg ufus nneɣ: netta, wenni ixřan tammurt nneɣ d wenni inɣin zzayneɣ aṭṭas!” 25 Uca imsar, umi uř nsen tuɣa ifarḥ, nnan: “Řaɣam i Camcun, ḥima ad aneɣ issfarḥ.” Uca řaɣan-dd x Camcun zi řeḥbes uca sstehzan zzayes zzat i wudem nsen uca jjin t ad ibedd jar ipilaren. 26 Xenni inna Camcun i uḥenjir wenni t inedhen zeg ufus: “Ewc ayi cwayt n arraḥet. Xseɣ ad ḥadiɣ ipilaren i yarebbun taddart, maḥend ad xasen senndeɣ.” 27 Taddart tuɣa teccur s yeryazen d temɣarin. Tuɣa din ɛawed marra řbacat n tneddam n Ifilisṭiniyyen. X tzeqqa iwaṭan tuɣa qqimen amenni teřt-ařaf n yeryazen d temɣarin nni xezzaren umi ittɣennen Camcun. 28 Xenni iřaɣa Camcun ɣar SIDI, inna: “Sidi inu, SIDI, xarreṣ dayi. Ewc ayi mɣir twařa-ya waha jjehd inu, a AREBBI, ḥima ad ntaqmeɣ ixef inu zeg Ifilisṭiniyyen di ssibbet n tiṭṭawin inu deg ict n twařa.” ◘16:28 Ɛbr. 11:32 29 Uca iṭṭef Camcun tnayen n ipilaren i iǧan di řwesṭ i yarbun u min xef tsenned taddart, iṭṭef ijj n upilar s ufus nnes afusi d wenneɣni s ufus nnes azeřmaḍ. 30 Xas uca Camcun inna: “Ejj řeɛmar inu ad immet ak-d Ifilisṭiniyyen!”, u netta iɣnes ixef nnes ɣar zzat s marra jjehd nnes uca tewḍa taddart x řbacat n tneddam u x marra řgens i dayes tuɣa iǧan. Tuɣa qedda n yinni i inɣa s řmewt nnes d ameqqran x yinni tuɣa inɣa umi tuɣa iddar. 31 Aytmas d marra taddart n babas hwan-dd u ssgeɛɛden t, iwyen t u neḍřen t jar Ṣurɛa d Icta’ul deg wenḍeř n babas Manuḥ. Tuɣa netta d řqaḍi x Israil ɛicrin n iseggʷusa.

- Řquḍat
- <
- 16
- >

◘16:28 16:28 Ɛbr. 11:32

© 2020 www.tarifit.info