- Řexdayem n rrusul
- <
- 4
- >

4
Buṭrus d Yuḥanna zzat i Jmaɛet Tameqqrant n Wudayen
1 Am tuɣa ssawařen awařen-a ak-d řgens, xeccen-dd xasen ikehhanen ak-d Iṣaduqiyyen d imeqqranen x Zzawect Tameqqrant, 2 minzi tuɣa xeyyqen xasen aṭṭas, maɣar nitni tuɣa sseřmaden řgens u ttbarrḥen tanukra zi taddart n imettinen s Lmasiḥ. 3 Ssarsen xasen ifassen uca ḥebbsen ten ař tiwecca nnes, minzi tuɣa tewḍa-dd tmeddit. 4 Aṭṭas zeg inni isřin awař-a umnen u řqedd n yeryazen yiweḍ-dd ɛřaḥař xemsa-ařaf.
5 Tiwecca nnes munen imeqqranen d imɣaren n řgens d imseřmaden n idlisen di Urcalim, 6 uřa d Ḥannan, arrays n ikehhanen, d Qayafa d Yuḥanna d Aliksandir d marra inni tuɣa dd-iqqarṣen zi řaǧ n imeqqranen n ikehhanen. 7 Umi ten ssbedden di řwesṭ, sseqsan ten: “S man jjehd niɣ s man isem i teggim aya?” ◘4:7 Uf. 2:14; Mt. 21:23; Řex. 7:27. 8 Řexdenni inna asen Cimɛun Buṭrus iccuren s Arruḥ Iqeddsen: “Sřem, a imeqqranen n řgens d imɣaren n taddart n Israil! 9 Mařa ass-a nettwaḥkem zzaywem x řxar i ittwaggen i umehřuc, s min zi idweř weryaz-a iggenfa, 10 ittxeṣṣa ad tessnem kenniw d marra řgens n Israil belli aryaz wanita ibedd zzatwem iṣeḥḥ s Yisem n Yasuɛ Lmasiḥ Nnaṣiri, wenni tṣellbem, maca wenni dd-issnekkar AREBBI zi taddart n imettinen, wah, aqa zzayes ibedd aryaz-a zzatwem iṣeḥḥ. 11 D wa d Aẓru nni temmenḍarem kenniw, a ibennayen, maca Netta aqa idweř d aẓru Azeǧif n teɣmart. ◘4:11 Izhd. 118:22; Ica. 28:16; Mt. 21:42; Mk. 12:10; Lk. 20:17; Rum. 9:33; 1 Bṭ. 2:7. 12 Asenjem war iǧi s ijjen bnadem nneɣni, minzi war din Isem nneɣni sadu ujenna i zi ɣa nettwassenjem.” ◘4:12 Mt. 1:21; Řex. 10:43; 1 Tim. 2:5.
13 Řami sřin awařen i ssiwřen Cimɛun d Yuḥanna s bṭayṭay, uca ufin belli nitni war ǧin d imusnawen n Wedlis niɣ d iwdan inni iřemden aṭṭas, aqa tbehten uca ɛeqřen belli nitni tuɣa aten ak-d Yasuɛ. 14 Nitni ẓrin bnadem i tuɣa d aneɛḍab uca idweř iggenfa, ibedd akidsen, uca war ufin min ɣa inin x man aya. 15 U awarni řami umuren maḥend ad ten ssuffɣen barra i Jmaɛet nsen Tameqqrant, mcawaren ak-d wayawya, nnan: ◼4:15 ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’. 16 “Min ɣa negg s iryazen-a? Minzi aqa iban-dd mliḥ i marra imezdaɣ n Urcalim belli řeɛřamet temsar s ufus nsen, war nzemmar ad tt nenkar. ◘4:16 Yḥ. 11:47. 17 Maca ḥima war ittwabarreḥ řexbar-a ktar jar weydud, ejj aneɣ ad ten nessiggʷed ḥima war ssiwiřen ɛemmarṣ ɛawed deg Yisem-a, uřa ak-d ijj n bnadem.” 18 Xas uca řaɣan-dd xasen, umuren ten maḥend war ssiwiřen war sseřmiden ɛemmarṣ ɛad deg Yisem n Yasuɛ.
19 Maca Cimɛun Buṭrus d Yuḥanna arrin-dd xasen, nnan asen: “Ḥekmem kenniw, ma iḥiqq zzat i AREBBI maḥend ad nseř ktar i kenniw x AREBBI, ◘4:19 Řex. 5:29. 20 minzi war nzemmar ad neqqim war nessiwiř x min neẓra u x min nesřa.” 21 Maca nitni ssiggʷeden ten ɛad ktar, xenni jjin ten ad raḥen, ařami war ufin min zi ten i ɣa ɛaqben zi ssibbet n iwdan, minzi marra iwdan tuɣa ssemɣaran di AREBBI x min imsaren, ◘4:21 Řex. 3:7, 8; 5:26. 22 minzi aryaz i dayes ittwagg řeɛřamet-a n ugenfi, tuɣa ɣares ktar zi arebɛin n iseggʷusa.
Taẓaǧit n řmuminin
23 Awarni řami d asen arxun, ruḥen nitni ɣar aytmatsen uca xebbaren ten s marra min d asen nnan imeqqranen n ikehhanen d imɣaren n řgens. ◘4:23 Řex. 12:12. 24 Umi sřin aya, ssgeɛɛden tmijja nsen ɣar AREBBI s dmam d ijjen, nnan: “A SIDI, Cek d AREBBI wenni iggin ajenna d temmurt d řebḥur d marra min dayes, ◘4:24 Uf. 20:11 25 Cek d Wenni innan s Arruḥ Iqeddsen s uqemmum n umsexxar nnec Dawud:
‘Mayemmi ɣewwɣen řegnus
u mayemmi xarrṣen řegnus di min ixwan? ◘4:25 Izhd. 2:1.
26 Aqa kkaren ijeǧiden n ddunect,
uca inni ɣarsen teǧa ṣṣulṭa mcawaren
ḍidd n SIDI u ḍidd n Lmasiḥ nnes.’ ◘4:26 Izhd. 2:1, 2.
27 Minzi s tidett aqa Hirudus d Punṭiyus Pilaṭus d řegnus d ibarruten n Israil munen x Mmic nnec amqeddas Yasuɛ, wenni umi tmesḥed, ◘4:27 Mt. 26:3; Mk. 14:1; Lk. 22:2; Yḥ. 11:47. 28 ḥima ad ggen marra min tuɣa izwar ineyyec ufus nnec d ccwar nnec ad yiři. 29 Ɛad řexxu, a SIDI, xzar ɣar usiggʷed nsen uca ewc i imsexxaren nnec ḥima ad ssiwřen s wawař nnec s taryast, 30 am tesswiẓẓḍed afus nnec i usgenfi u ḥima ad din iřint timegga jehdent d řeɛřamat d řeɛjayeb deg Yisem n Mmic nnec amqeddas: Yasuɛ.” ◘4:30 Mk. 16:17. 31 Awarni řami kemmřen taẓaǧit d tkessit s řmeɛruf, inhezz wemcan i di tuɣa munen, u marra dewřen ccuren s Arruḥ Iqeddsen, ssawařen s Wawař n AREBBI s teryast. ◘4:31 Řex. 16:26.
Beddu n Tmesmunt n Yasuɛ Lmasiḥ
32 Uca řɣaci n yinni yumnen tuɣa s řeɛmar d uxarreṣ d ijjen uca uřa d ijj war iqqar belli min tuɣa ɣares aqa i netta weḥḥdes, maca nitni carcen di kuřci jar asen. ◘4:32 Řex. 2:44; 1 Bṭ. 3:8. 33 Tuɣa rrusul nni cehhden s yijj n jjehd imɣar x tnukra n Yasuɛ Lmasiḥ uca yiweḍ-dd arḍa imɣar x marra nitni. 34 War tuɣi jar asen uřa d ijj dayes řexṣeṣ, minzi marra inni ɣar iǧa iyyaren niɣ tudrin zznuzan ten, uca ttawyen-dd ttaman n min zznuzan, 35 ssrusan t ɣar iḍaren n rrusul. Nitni bḍan zzayes i kuř ijj ɛlaḥsab min tuɣa iḥwaj. ◘4:35 Ica. 58:7.
36 Yusuf wenni umi řaɣan rrusul Bar-Nabas, min ixs ad yini ‘mmis n ufewwej’, netta zi teqbič n Lawi, yusa-dd zi tegzirt n Qubrus, 37 tuɣa ɣares ijj n iyyar, izzenz i-t uca yiwi-dd tmenyat, issars i-tent ɣar iḍaren n rrusul.

- Řexdayem n rrusul
- <
- 4
- >

◘4:7 4:7 Uf. 2:14; Mt. 21:23; Řex. 7:27.

◘4:11 4:11 Izhd. 118:22; Ica. 28:16; Mt. 21:42; Mk. 12:10; Lk. 20:17; Rum. 9:33; 1 Bṭ. 2:7.

◘4:12 4:12 Mt. 1:21; Řex. 10:43; 1 Tim. 2:5.

◼4:15 4:15 ’Jmaɛet Tameqqrant - niɣ: ‘Jmaɛet n řḥukkam imeqqranen n Wudayen’.

◘4:16 4:16 Yḥ. 11:47.

◘4:19 4:19 Řex. 5:29.

◘4:21 4:21 Řex. 3:7, 8; 5:26.

◘4:23 4:23 Řex. 12:12.

◘4:24 4:24 Uf. 20:11

◘4:25 4:25 Izhd. 2:1.

◘4:26 4:26 Izhd. 2:1, 2.

◘4:27 4:27 Mt. 26:3; Mk. 14:1; Lk. 22:2; Yḥ. 11:47.

◘4:30 4:30 Mk. 16:17.

◘4:31 4:31 Řex. 16:26.

◘4:32 4:32 Řex. 2:44; 1 Bṭ. 3:8.

◘4:35 4:35 Ica. 58:7.

© 2020 www.tarifit.info