- Ilawiyyen
- <
- 8
- >

8
Ařeqqem n Harun d tarwa nnes
1 Issiweř SIDI ak-d Musa, inna:
2 “Ksi Harun jmiɛ ak-d warraw nnes d warruḍ d zzect i wedhan d ufunas ameẓyan n tɣarṣt n ddenb d tnayen n icarriyyen d tsuǧet s weɣrum břa antun, ◘8:2 Uf. 28:1, 2; 30:25 3 u řaɣa i marra tamesmunt ɣar wadaf n Uqiḍun n Umsagar.”
4 Igga Musa am mammec d as iweṣṣa SIDI uca tmun tmesmunt ɣar wadaf n Uqiḍun n Umsagar. 5 Inna Musa i tmesmunt: “Wa d min iweṣṣa SIDI ad ittwagg.” ◘8:5 Uf. 29:4
6 Musa issqarreb-dd Harun d warraw nnes uca issird i-ten s waman. 7 Issars xas tcamir, ibyes as s tḥezzamt, issyarḍ as aseřham. Igga xas apalṭu uca ibyes as s tḥezzamt izewwqen n upalṭu uca iqqen as zzayes apaltu. ◘8:7 Uf. 28:4 8 Issemten xas tajmect uca igga iẓra n ‘Urim’ d ‘Tumim’ di tajmect. ◘8:8 Uf. 28:30 9 Igga areẓẓet x uzeǧif nnes uca ɣar zzat x areẓẓet igga tařwiḥt s nnuwwar n wureɣ n ttaj iqeddsen n weɛzař, am mammec yumur SIDI i Musa. ◘8:9 Uf. 28:36; 29:6
10 Xenni iksi Musa zzect i wedhan uca idhen Tazeddiɣt d marra min dayes iǧan uca issqeddes marra aya. 11 Irucc zzayes x uɛalṭar sebɛa n twařawin uca idhen ɛawed aɛalṭar d marra řeqcuɛ nnes uřa d tabanyut ak-d uḍar nnes maḥend ad ten issqeddes. 12 Iseyyeb zzect i wedhan x uzeǧif n Harun uca idhen i-t, ḥima ad t issqeddes. ◘8:12 Izhd. 133:2 13 Issqarreb-dd Musa arraw n Harun uca yarḍ asen tcamirat uca ibyes asen s tḥezzamin uca inneḍ asen ticuccay am mammec yumur SIDI i Musa. ◘8:13 Uf. 29:9
14 Issqarreb-dd afunas ameẓyan n tɣarṣt n ddenb uca Harun d warraw nnes ssarsen ifassen nsen x uzeǧif n ufunas ameẓyan n tɣarṣt n ddenb. ◘8:14 Uf. 29:1 15 Iɣarṣ as uca iksi Musa idammen uca igga cwayt zzaysen s uḍaḍ nnes x waccawen n uɛalṭar i iǧan ɣar marra iɣezdisen nnes uca ammu i issizdeg aɛalṭar. Xenni iseyyeb idammen ɣar uḍar n uɛalṭar. Ammu i issqeddes i-t i weṣřaḥ xas. ◼8:15 accawen - niɣ ‘iqiccawen’. 16 Iksi marra tadunt nni iǧan x wadan d min yuyřen ɣar tsa d tnayen n tiẓẓař d tadunt nsent uca Musa issbexxar aya x uɛalṭar. ◼8:16 tiẓẓař - niɣ ‘tigeẓřin’. 17 Maca afunas ameẓyan d yiřem nnes d weysum nnes d amessař nnes, issarɣ i-ten barra i řmargeḥ n řɛeskar, am mammec yumur SIDI i Musa. ◘8:17 Uf. 29:14; Lawi 4:11
18 Issqarreb-dd Musa icarri n tɣarṣt n wecmaḍ uca Harun d warraw nnes ssarsen ifassen nsen x uzeǧif n icarri. 19 Iɣarṣ i icarri uca izeǧeɛ Musa idammen x uɛalṭar ɣar marra iɣezdisen nnes. 20 Ibḍa icarri d iceǧiqen nnes uca issbexxar Musa azeǧif d iceǧiqen d tadunt. 21 Issird adan d iḍaren s waman uca issbexxar Musa marra icarri x uɛalṭar, aqa d taɣarṣt n wecmaḍ s yict n řefwaḥet ittfuḥen, aqa d tawhibt n tmessi i SIDI, am mammec yumur SIDI i Musa. ◘8:21 Uf. 29:18
22 Issqarreb-dd xenni icarri nneɣni, icarri i udeccen, uca Harun d warraw nnes ssarsen ifassen nsen x uzeǧif n icarri. 23 Uca iɣarṣ as uca iksi Musa cwayt zeg idammen uca igga i-ten x iɣes n umezzuɣ afusi n Harun u x uḍaḍ n yimez n ufus nnes afusi u x uḍaḍ n yimez n uḍar nnes afusi. 24 Issqarreb-dd ɛawed arraw n Harun uca igga Musa cwayt zeg idammen x iɣes n umezzuɣ nsen afusi u x uḍaḍ n yimez n ufus nsen afusi u x uḍaḍ n yimez n uḍar nsen afusi uca izeǧeɛ Musa idammen iqqimen x uɛalṭar ɣar marra iɣezdisen nnes. 25 Iksi tadunt d unewwar s tadunt d marra tadunt tenni iǧan x wadan d min yuyřen ɣar tsa d tnayen n tiẓẓař ak-d tadunt nsent uřa d acekrud afusi. ◘8:25 Uf. 29:22 26 Zi tsuǧet s weɣrum břa antun, tenni tuɣa zzat i wudem n SIDI, iksi ijj n řemsemmem břa antun d yict n temsemmemt isswejden s zzect d ict n teřfeft uca issars i-ten x tadunt u x ucekrud afusi. 27 Igga marra man aya deg ifassen n Harun u deg ifassen n warraw nnes uca issenhezz aya am yict n tewhibt n wenhezzi zzat i wudem n SIDI. ◘8:27 Uf. 29:24 28 Awarni as iksi ten Musa ɛawed zeg ifassen nsen uca issbexxar i-ten x uɛalṭar, x tɣarṣt n wecmaḍ. Aqa d tiɣarṣa i udeccen s yict n řefwaḥet ittfuḥen, aqa d tawhibt n tmessi i SIDI. 29 Iksi Musa idmaren uca issenhezz i-ten am yict n tewhibt n wenhezzi zzat i wudem n SIDI. Man aya d tasɣart n ucarri i udeccen, tenni iǧan i Musa, am mammec yumur SIDI i Musa. ◘8:29 Uf. 29:26; Lawi 7:33
30 Iksi Musa cwayt n zzect i wedhan u n idammen i iǧan x uɛalṭar uca irucc man aya x Harun u x warruḍ nnes, x warraw nnes u x warruḍ n warraw nnes, inni akides iǧan. Ammu i issqeddes Harun d warruḍ nnes d warraw nnes d warruḍ n warraw nnes akides. ◘8:30 Uf. 29:21
31 Inna Musa i Harun u i warraw nnes: “Senwem aysum nni ɣar wadaf n Uqiḍun n Umsagar uca teccem t dinni s weɣrum nni iǧan di tsuǧet n tɣarṣa i udeccen, am mammec weṣṣiɣ necc, nniɣ: ‘Harun d warraw nnes ad t ccen.’ ◘8:31 Uf. 29:32; Lawi 24:9 32 Min iceṭṭen n weysum d weɣrum, ad t tesscemḍen s tmessi. 33 Zeg wadaf n Uqiḍun n Umsagar war zzayes dd-tᵉtteffɣem ca sebɛa n wussan, ař ass min di i ɣa kemmřen wussan n uřeqqem nwem, minzi netta ad kenniw yařeqqem sebɛa n wussan. 34 Am mammec igga marra deg wass-a, ammu i iweṣṣa SIDI, maḥend ad xawem igg aṣřaḥ. 35 Ad teqqimem ɣar wadaf n Uqiḍun n Umsagar, ass d ǧiřet, sebɛa n wussan uca ad tᵉṭṭfem aḥeṭṭu i SIDI, ḥima war tᵉttmettim ca, minzi ammu i t ttweṣṣiɣ necc.” 36 Harun d warraw nnes ggin marra min d asen iweṣṣa SIDI s tsexxart n Musa.

- Ilawiyyen
- <
- 8
- >

◘8:2 8:2 Uf. 28:1, 2; 30:25

◘8:5 8:5 Uf. 29:4

◘8:7 8:7 Uf. 28:4

◘8:8 8:8 Uf. 28:30

◘8:9 8:9 Uf. 28:36; 29:6

◘8:12 8:12 Izhd. 133:2

◘8:13 8:13 Uf. 29:9

◘8:14 8:14 Uf. 29:1

◼8:15 8:15 accawen - niɣ ‘iqiccawen’.

◼8:16 8:16 tiẓẓař - niɣ ‘tigeẓřin’.

◘8:17 8:17 Uf. 29:14; Lawi 4:11

◘8:21 8:21 Uf. 29:18

◘8:25 8:25 Uf. 29:22

◘8:27 8:27 Uf. 29:24

◘8:29 8:29 Uf. 29:26; Lawi 7:33

◘8:30 8:30 Uf. 29:21

◘8:31 8:31 Uf. 29:32; Lawi 24:9

© 2020 www.tarifit.info