- Aɛawed n Ccariɛa
- <
- 14
- >

14
1 “Kenniw d iḥenjiren n SIDI, AREBBI nwem. War xebbcem ca x arrimet nwem, war tqeccarem ca jar tiṭṭawin nwem di ssibbet n ijj n umettin. ◘14:1 Lawi 19:27, 28; 21:5 2 Minzi aqa cek d ijj n řgens iqeddes ɣar SIDI, AREBBI nnec, uca SIDI ifarz cek ḥima ad as tiřid d řgens iɣřan zi marra řegnus i iǧan x temmurt. ◘14:2 Aɛwd. 7:6; 26:18
X macca d wagřa
3 War ttett zi kuřci min iǧan d jjɛifect. 4 Aqa d ina d imuddaren i iɛeddeř ad ten teccem: afunas, ijjen zeg iḥuřiyyen, ijjen zeg iɣayḍen, ◘14:4 Lawi 11:2 5 udad, iɣayḍ n wezɣar, izerzer, iɣayḍ ak-d waccawen imeqqranen, amellal, afunas n řexřa d iɣayḍ n idurar. ◼14:5 iɣayḍ n wezɣar - niɣ ‘azenkud’. amellal - niɣ ‘amrur’ niɣ ‘acamul’.
6 Iɛeddeř ad teccem marra řmař i ɣar iǧa třeqqa n tecḍect immsebḍan, tacḍect immsebḍan x tnayen, u sennej i man aya ttarran ifeẓ jar řmař. 7 Maca zeg inni ittarran ifeẓ d yinni i ɣar teǧa tecḍect immsebḍan qaɛ x tnayen, war iɛeddeř ad teccem ina: ařɣem, d uyarziz d ukawka n teṣḍart minzi tteffẓen, maca war ɣarsen bu tecḍect immsebḍan, u xenni ad ɣarwem iřin xemjen. 8 Ammu uřa d iřef, waxxa ɣares tacḍect immsebḍan, war ittarri ifeẓ, s uyenni ad ɣarwem yiři ixmej. War ttᵉttem ca zeg weysum nnes, war ttḥadam ca řxecbat nsen.
9 Iɛeddeř ad teccem ina zi marra min iǧan deg waman: marra wi ɣar iǧa wafriwen d teqcurt iɛeddeř ad ten teccem. 10 Maca marra min war ɣar ǧin wafriwen niɣ taqcurt, war iɛeddeř ad ten teccem, ad ɣarwem iřin xemjen.
11 Marra ijḍaḍ izdigen iɛeddeř ad ten teccem, 12 maca war iɛeddeř ad zzaysen teccem ina: agider, isɣi, agider n řebḥar, 13 bu-řxeẓrat d amesɣuy amuqḍiɛ n tiṭṭawin d bu-umeṭṭaw s tazřa ak-d marra markat nnes, ◘14:13 Lawi 11:14 14 marra markat n ubaɣeř, 15 yeǧis n buheyyaf, aɛennaf, ajḍiḍ n řebḥar, řbaz ak-d markat nnes, ◘14:15 Lawi 11:16 16 aḥemmař n řkas, bu-usuḍi n řmewt, bu-yuntaḥ, 17 bu-uɛuqqi, bu-uḥawař, bu-tcararrut, 18 abellarj, bu-usuḍi iɛeffnen ak-d markat nnes, dundun d řweḍwaḍ.
19 Marra min ɣar iǧa wafriwen nni ittbuɛen ad ɣarwem yiři ixmej. War iɛeddeř ad ttwaccen. 20 Marra ijḍaḍ izdigen iɛeddeř ad ten teccem.
21 War iɛeddeř ad teccem uřa zeg ict n řxecbet. Ad tt tewced i ubarrani nni iǧan daxeř i tewwura nnec, ḥima ad zzayes yecc, niɣ ad tt tezzenzed i ubarrani, minzi cek d ijj n řgens d amqeddas i SIDI, AREBBI nnec.”
“War snenni iɣayḍ d ameẓyan deg uɣi n yemmas.” ◘14:21 Uf. 23:19; 34:26
22 Ad tɛeccared nican marra řɣiǧet n zzariɛet nni ittejja iyyar nnec zeg useggʷas ɣar useggʷas nneɣni. 23 Ad tecced řeɛcur n irden nnec, n binu nnec n jdid, n zzect nnec n ṭṭri, uřa n imenza n řebhayem nnec u n wuǧi nnec zzat i wudem n SIDI, AREBBI nnec, deg wemcan i ɣa yixḍar Netta maḥend ad din izemmem Isem nnes, ḥima ad třemded ad teggʷeded SIDI, AREBBI nnec kuř ass. ◘14:23 Aɛwd. 12:17, 18 24 Mařa abrid izzuggart xak aṭṭas, ař ɣa tafed war tzemmared ad tawyed řeɛcur din, minzi amcan nni yixḍar SIDI, AREBBI nnec, ḥima ad din izemm Isem nnes, iǧan iggʷej xak aṭṭas, uca mařa xenni SIDI, AREBBI nnec ibarek i cek, 25 qřeb i-ten xenni d tmenyat n nnuqart uca uyur s tkemmust n tmenyat deg ufus nnec ɣar wemcan nni i ɣa yixḍar SIDI, AREBBI nnec, ◼14:25 takemmust - niɣ ‘tacemmust’. 26 ad tṣarfed tmenyat nni x marra min di immeẓri wuř nnec, x ifunasen d tfunasin, x wuǧi, x binu, x ccrab niɣ x min ma ixs wuř nnec uca ad tecced din zzat i wudem n SIDI, AREBBI, ad tfarḥed, cek d řaǧ n taddart nnec.” ◘14:26 Mt. 21:12
27 “War semmeḥ ca di Alawi nni izeddɣen ɣar daxeř i tewwura nnec, minzi war ɣares bu tasɣart niɣ řwart akidek. ◘14:27 Řxř. 18:20, 24; Aɛwd. 10:9; 12:12; 18:1, 2; 26:12 28 Ɣar uneggar n třata n iseggʷusa ad tessuffɣed marra řeɛcur n řɣiǧet deg useggʷas nni uca ad ten txezned jar daxeř n tewwura nnec. 29 Xenni Alawi ad dd-yas, minzi war ɣares teǧi tesɣart niɣ řwart akidek, uřa d abarrani d uyujiř d tajjač nni iǧan ɣar daxeř i tewwura nnec uca ad ccen, ad jjiwnen, ḥima xenni SIDI, AREBBI nnec, ad ac ibarek di marra řxedmet i ɣa tegged s ufus nnec.”

- Aɛawed n Ccariɛa
- <
- 14
- >

◘14:1 14:1 Lawi 19:27, 28; 21:5

◘14:2 14:2 Aɛwd. 7:6; 26:18

◘14:4 14:4 Lawi 11:2

◼14:5 14:5 iɣayḍ n wezɣar - niɣ ‘azenkud’. amellal - niɣ ‘amrur’ niɣ ‘acamul’.

◘14:13 14:13 Lawi 11:14

◘14:15 14:15 Lawi 11:16

◘14:21 14:21 Uf. 23:19; 34:26

◘14:23 14:23 Aɛwd. 12:17, 18

◼14:25 14:25 takemmust - niɣ ‘tacemmust’.

◘14:26 14:26 Mt. 21:12

◘14:27 14:27 Řxř. 18:20, 24; Aɛwd. 10:9; 12:12; 18:1, 2; 26:12

© 2020 www.tarifit.info