- Awařen Iweznen
- <
- 23
- >

23
1 Mařa teqqimed
ɣar ijj n řḥakem,
maḥend ad tecced akides,
ḥḍa mliḥ min iǧan zzatek.
2 Egg ijj n řmus x yiři nnec,
mařa cek d ijj n bu-řemɣaret n uɛeddis.
3 War ttegg meẓri di macca nnes icnan,
maɣar aqa-t d macca n tuxxuna.
4 War ssiḥiř ixef nnec
ḥima ad tdewřed d bu-wagřa,
sarxu deg nneyyet nnec.
5 Mařa ṭṭawent tiṭṭawin ɣares,
aqa war din agřa ɛad!
Maɣar ad igg afriwen i yixef nnes,
ad iḍwa ɣar ujenna am yijj n ugider.
6 War ttᵉtt aɣrum
n wenni di teǧa tiṭṭ taɛeffant,
war meẓri di macca nnes icnan.
7 Maɣar am mammec t ittxarraṣ,
ammu i t ittegg netta.
Iqqar: “Ecc, teswed!”,
maca uř nnes war akidek iǧi.
8 Azeɛɛif i teccid, ad t-i-dd-tɛuqqed,
awařen iṣebḥen nnec tḍeyyɛed ten.
9 War siweř deg umezzuɣ n ijj n ubuhaři,
maɣar netta ad isseḥqar
awařen n weftan nnec. ◘23:9 Awřn. 9:8; Mt. 7:6
10 War smuṭṭuy aymir n wecḥař uya,
war ttadef deg iyyaren n iyujiřen, ◘23:10 Awřn. 22:28
11 maɣar Amefdi nsen d ameqqran,
Netta ad dd-yaɣ tasɣart nsen zzayek.
12 Arr uř nnec ɣar uwebbex,
imezzuɣen nnec ɣar wawařen n tussna.
13 War ttᵉṭṭef ttarbiyyet x uḥudri,
waxxa teccated t s weɛmud,
war ittmetti. ◘23:13 Awřn. 13:24; 19:18; 22:15; 29:15, 17
14 Cek ad t tewted s weɛmud,
u ad tessnejmed řeɛmar nnes zi řaxart.
15 Mmi inu, mařa uř nnec d amiɣis,
ad ifarḥ uřa d uř inu akides.
16 Tiẓẓař inu ad negzent s řefraḥet,
mařa iyencicen nnec
ssiwřen min iǧan iseggden. ◼23:16 tiẓẓař - niɣ ‘tigeẓřin’.
17 Ejj uř nnec war ittisim zeg imednab,
maca ejj i-t ad yarr azeǧif
ɣar tiggʷudi n SIDI ass imun! ◘23:17 Izhd. 37:1; 73:3; Awřn. 24:1
18 Maɣar xenni aqa din tiwecca,
u řayas nnec war ittareẓẓi. ◘23:18 Awřn. 24:14
19 Seř-dd cek, a mmi, iři d amiɣis,
ndeh uř nnec ɣar webrid.
20 War ttɣimi ɣar iskarjiyyen,
uřa ɣar inni ilehhfen deg weysum, ◘23:20 Ica. 5:22; Lk. 21:34; Rum. 13:13; Afa. 5:18
21 maɣar askarjiy d amelhuf
ad dewřen d imezřaḍ,
u anudem issyiriḍ deg iḥřucen.
22 Seř-dd cek ɣar babac
wenni cek i dd-ijjin,
u war sseḥqiri yemmac mařa tewsar. ◘23:22 Awřn. 1:8
23 Seɣ-dd tidett, war tt teznuza ca,
ammu uřa d tiɣit d uwebbex d řefhamet. ◘23:23 Awřn. 4:7
24 Babas n umsegged ad ifarḥ s waṭṭas,
wenni dd-ijjin ijj mmis d amiɣis,
ad as ifarḥ. ◘23:24 Awřn. 10:1; 15:20
25 Ejj ad ifarḥ babac uřa d yemmac,
ejj tenni cek i dd-yurwen ad tfarḥ.
26 Ewc ayi uř nnec, a mmi,
ejj tiṭṭawin nnec ad afent
arḍa deg ibriden inu.
27 Maɣar tamɣart farq-ccɣeř
d ict n tesraft yuǧɣen,
u tamɣart zi barra d ijj n řɛunṣar iḥsar. ◘23:27 Awřn. 22:14
28 Wah, nettat tᵉttḥama
am yijj n uxewwan,
nettat tarenni
deg iɣeddaren jar iwdan.
29 Wi i ɣar iǧa wecḍan?
Wi i ɣar iǧa zzeřḍ?
Wi i ɣar iǧa umcubbec?
Wi i ɣar iǧa ucetci?
Wi i ɣar iǧan iyezzimen břa ssibbet?
Wi i ɣar ǧant tiṭṭawin bbarewyent?
30 Ɣar inni ittɣiman ɣar binu ař tameddit,
ɣar yinni dd-yusin
ḥima ad qqasen binu ixeǧḍen. ◘23:30 Ica. 5:11, 22
31 War xezzar ɣar binu, xmi ittezwiɣ,
ittřiqřiq di řkas u netta ihwen i tissit.
32 Ɣar uneggar ittɣima izeɛɛef
am yijj n ufiɣar,
ittrucca ssem am třefsa.
33 Tiṭṭawin nnec ad twařant
timɣarin tibarraniyyin,
u uř nnec ad issiweř s uxarweḍ.
34 Cek ad tiřid am yijjen
i itteṭṭṣen di řwesṭ n řebḥar,
am ijjen i itteṭṭṣen
di tqiccat n teḥnact n uɣarrabu
35 ad tinid: “Wtin ayi, maca war yezmeɣ,
dexmen ayi, maca war uciɣ ak-d walu.
Meřmi i dd ɣa faqeɣ?
Necc ad arzuɣ ɛawed ɣar binu!”

- Awařen Iweznen
- <
- 23
- >

◘23:9 23:9 Awřn. 9:8; Mt. 7:6

◘23:10 23:10 Awřn. 22:28

◘23:13 23:13 Awřn. 13:24; 19:18; 22:15; 29:15, 17

◼23:16 23:16 tiẓẓař - niɣ ‘tigeẓřin’.

◘23:17 23:17 Izhd. 37:1; 73:3; Awřn. 24:1

◘23:18 23:18 Awřn. 24:14

◘23:20 23:20 Ica. 5:22; Lk. 21:34; Rum. 13:13; Afa. 5:18

◘23:22 23:22 Awřn. 1:8

◘23:23 23:23 Awřn. 4:7

◘23:24 23:24 Awřn. 10:1; 15:20

◘23:27 23:27 Awřn. 22:14

◘23:30 23:30 Ica. 5:11, 22

© 2020 www.tarifit.info