- Matta
- <
- 13
- >

13
Amedya n ufeǧaḥ izarrɛen
1 Deg wass nni iffeɣ Yasuɛ zi taddart, iruḥ iqqim x tma n řebḥar. ◘13:1 [Mk. 4:1-20; Lk. 8:4-15] 2 Imun-dd xas ijj n uhimur n řɣaci, ařami yenya di uɣarrabu, iqqim dayes uca řɣaci marra bedden x tma n řebḥar. ◘13:2 Lk. 5:3. 3 Issiweř akidsen x waṭṭas n tmesřayin s imedya, inna: “Xzar, afeǧaḥ iffeɣ, ḥima ad izarɛ. ◘13:3 Mk. 4:1-9; Lk. 8:4-8 4 Am tuɣa izarreɛ, tewḍa ca n zzariɛet x tma n webrid, xeccen-dd ijḍaḍ, neqben tt. 5 Tewḍa ca nneɣni x weẓru mani tuɣa war iǧi ucař aṭṭas. Deɣya teɣmi-dd s minzi tammurt war tuǧiɣ. 6 Umi dd-tenqar tfuct, icmeḍ uɣemmuy, uca isřaw minzi war ɣares tuɣi bu weẓwar. 7 Ca nneɣni tewḍa x isennanen. Mɣaren isennanen, jiyyfen tt. 8 Ca nneɣni tewḍa x temmurt taṣebḥant, tiwi-dd řɣiǧet, ca mya, ca nneɣni settin, ca nneɣni třatin n tseqqar. 9 Wenni ɣar iǧa imezzuɣen i useǧi, ejj i-t ad iseř.”
10 Xas uca usin-dd ɣares imeḥḍaren nnes, nnan as: “Mayemmi akidsen tessawařed s imedya?” ◘13:10 [Mk. 4:10-12; Lk. 8:9-10] Mk. 4:10-12; Lk. 8:9-10 11 Netta yarra-dd, inna asen: “Minzi immewc awem ad tessnem ssirr n Tgeldit n ijenwan, nitni maca war d asen t immewc ca. ◘13:11 Mt. 11:25; 2 Kur. 3:14. 12 Minzi wenni ɣar iǧa ad as immewc uca ad ɣares yiři s waṭṭas, maca wenni war ɣar iǧi ca ad zzayes ittwakkes uřa d min ɣares. ◘13:12 Mt. 25:29; Mk. 4:24, 25; Lk. 8:18; 19:26. 13 S uyenni ssawařeɣ akidsen s imedya, ařami nitni ttwařan am war ttwiřin u ttesřan am war ttesřin, war fehhmen. 14 Daysen i ɣa ikemmeř wawař i inebba Icaɛya, inna: ‘S useǧi ad tesřem, maca war tfehhmen, s tmuɣři ad tẓarem, maca war tfettnem, ◘13:14 Ica. 6:9-10; Mk. 4:12; Lk. 8:10; Yḥ. 12:40; Řex. 28:26; Rum. 11:8. 15 maɣar uř n řgens-a aqa iqbubbez, imezzuɣen nsen ḍeqřen deg useǧi u nitni aqa qqnen tiṭṭawin nsen, maḥend war ttwiřin s tiṭṭawin nsen, ad sřen s imezzuɣen nsen, ad fehmen s wuř nsen, ḥima ad tuben uca Necc ad ten ssgenfiɣ.’ ◘13:15 Ica. 6:9-10 16 Maca sseɛd n tiṭṭawin nwem umi ttwařant, sseɛd n imezzuɣen nwem umi ttesřan! ◘13:16 Lk. 10:23; Yḥ. 20:29; 1 Bṭ. 1:8. 17 S tidett Necc ad awem iniɣ, aṭṭas n inabiyyen d imseggaden tuɣa xsen ad ẓaren min teẓrim, maca war t ẓrin, xsen ad sřen min tesřim, war t sřin.” ◘13:17 1 Bṭ. 1:10.
18 “Xenni kenniw, sřem i umedya n wenni izarrɛen. 19 Kuř ijjen wenni ittesřan i Wawař n Tgeldit uca war t ifhim, ad ɣares dd-yas umɛeffan, ad ixḍef min ittwazarɛen deg wuř nnes. Aqa d man aya min ittwazarɛen x tma n webrid. ◘13:19 Mt. 4:23. 20 Min ittwazarɛen x weẓru, aqa wa d wenni i ɣa iseǧen Awař, ad t iqbeř deɣya s řefraḥet, 21 maca war d as iwti ca weẓwar deg ixef nnes, ad iqqim drus waha. Xmi dd ɣa tas řmeḥnet niɣ amarret di ṭṭweɛ n Wawař ad innedref deɣya. 22 Min ittwazarɛen jar isennanen aqa wa d wenni ittesřan Awař, maca amnus n řweqt-a d uɣekkwi n wagřa ad jiyyfen Awař uca netta war dd-ittiwi ca řɣiǧet. ◘13:22 Mt. 19:23; Mk. 10:23; Lk. 18:24; 1 Tim. 6:9. 23 Min ittwazarɛen di temmurt taṣebḥant aqa wa d wenni ittesřan Awař uca ad t ifhem, ad yarbu u ad dd-yawi xenni řɣiǧet: ijjen ad yařu mya n tseqqar, wenneɣni settin uca wenneɣni třatin.”
Amedya n řḥayyar di řwest n yirden
24 Iwca asen ijj n umedya nneɣni, inna: “Tageldit n ijenwan am yijj n bnadem tuɣa izarreɛ zzariɛet taṣebḥant deg iyyar nnes. 25 Ařami tuɣa iwdan ṭṭṣen, yusa-dd řeɛdu nnes, izarɛ řḥayyar di řwesṭ n yirden uca yuyur. 26 Ařami dd-imɣar uɣemmuy uca yiwi-dd řɣiǧet, řexdenni iḍhar-dd řḥayyar ɛawed. 27 Xenni usin-dd imsexxaren n bab n taddart, nnan as: ‘A Siditneɣ, ma war tzarɛed ca zzariɛet taṣebḥant deg iyyar nnec? Manis i dd-yusa xenni řḥayyar-a i dayes iǧan?’ 28 Inna asen: ‘Aqa řeɛdu igga man aya’. Nnan as imsexxaren: ‘Ma texsed ad nraḥ, ad t neyru?’ 29 Maca netta inna: ‘Lla, ḥima xmi ɣa tyarrwem řḥayyar war kis tqeǧɛem uřa d irden. 30 Ejj i-ten ad mɣaren s tnayen ař tameyra. Di řweqt n tmeyra ad iniɣ i yinni imejjaren: ‘Yarwem amezwar řḥayyar, ceddem t di tqebbiṭin ḥima ad ittwassecmeḍ, maca irden, yarwem t di řmarsi inu.’ ” ◘13:30 Mt. 3:12.
Amedya n tḥebbuct n zzariɛet n uxerdel d umedya n wentun
31 Iwca asen ɛawed ijj n umedya nneɣni, inna: “Tageldit n ijenwan am yict n tḥebbuct n zzariɛet n uxerdel, yiwyi tt-i-dd ijj n weryaz, izarɛ i-tt deg iyyar nnes. ◘13:31 [Mk. 4:30-34; Lk. 13:18-21] 32 Waxxa nettat d tameẓyant qaɛ zi marra zzariɛet nneɣni, xmi tmeqqar, tᵉddekkwař d tameqqrant zi marra tibbi uca tdekkwař d tacejjart maḥend ad ɣares dd-asen yijḍaḍ n ujenna uca ad ggen řeɛwacc nsen x řefruɛ nnes.”
33 Iwca asen ɛawed ijj n umedya nneɣni, inna: “Tageldit n ijenwan am wentun, tiwyi t-i-dd ict n temɣart uca tessnuffar i-t di třata n řemdud n waren, ařami issmemm warecti qaɛ.” ◘13:33 Lk. 13:20, 21.
34 Marra man aya issiweř zzayes Yasuɛ i řɣaci s imettiřen uca břa amedya war kisen issiweř ca, ◘13:34 Mk. 4:33. 35 ḥima ad ittwakemmeř min xef issiweř unabi i innan: “Ad arezmeɣ aqemmum inu s imedya, ad barrḥeɣ s min innufaren zeg wami ittwagg dsas n ddunect.” ◘13:35 Izhd. 78:2.
Afessar n umedya n řḥayyar di řwest n yirden
36 Řami ismeḥ Yasuɛ di řɣaci ad uyuren, iruḥ ɣar taddart. Usin-dd ɣares imeḥḍaren nnes, qqaren: “Ini aneɣ min ixs ad yini umedya n řḥayyar d iyyar!” 37 Yarra-dd, inna asen: “Wenni izarrɛen zzariɛet taṣebḥant Netta d Mmis n bnadem. 38 Iyyar d ddunect uca zzariɛet taṣebḥant nettat d tarwa n Tgeldit uca řḥayyar netta d tarwa n umɛeffan. 39 Řeɛdu wenni t izarɛen, aqa netta d cciṭan, uca ṣṣabet, aqa nettat d qeṭṭu n ddunect u inni imejjaren, nitni d lmalakat. ◘13:39 Yuw. 4:13; Asa. 14:15. 40 Am mammec ssmunen řḥayyar uca sscemḍen t s tmessi, ammu i ɣa yiři ɣar qeṭṭu n ddunect-a. 41 Mmis n bnadem ad dd-issekk lmalakat nnes, ad ssḥeyydent zi Tgeldit nnes qaɛ tiɛenkřifin d marra iɛeffanen. 42 Ad ten nḍaren di řkuccet n tmessi mani ɣa yiřin imeṭṭawen d uɣezzi n teɣmas. ◘13:42 Mt. 8:12; 22:13; 24:51; 25:30; Lk. 13:28. 43 Xenni imseggaden ad arɣen am tfuct di Tgeldit n Babatsen. Wenni ɣar iǧa imezzuɣen i useǧi ad iseř.” ◘13:43 Dan. 12:3; 1 Kur. 15:42.
Amedya n řkenz deg iyyar d umedya n tyaqut
44 “Tageldit n ijenwan ɛawed am yijj n řkenz ittwassnuffaren deg iyyar, yufa i-t ijj n weryaz, issnuffar i-t uca di řefraḥet nnes yuyur, izzenz qaɛ min iǧan ɣares uca isɣa iyyar nni.” ◘13:44 Fil. 3:7.
45 “Tageldit n ijenwan ɛawed am yijj n usebbab i yarezzun tiyaqutin tiṣebḥanin. 46 Řami yufa ict n tyaqut tiɣřa aṭṭas, yuyur, izzenz marra min tuɣa ɣares, xenni isɣa i-tt.”
Amedya n tracca n iseřman
47 “Tageldit n ijenwan ɛawed am tracca mmenḍaren tt di řebḥar, teyru ɛřam kuř asřem. 48 Xmi teccur, ssuffɣen tt-i-dd ibeḥriyyen ɣar tma n řebḥar, qqimen uca farzen zzayes min iṣebḥen di řeqcuɛ nsen, maca min war iḥřin nḍaren t. 49 Ammu i ɣa tiři di qeṭṭu n ddunect. Ad dd-ffɣent lmalakat, ad farnent iɛeffanen zi řwesṭ n imseggaden. 50 Ad ten nḍarent di řkuccet n tmessi mani ɣa yiřin imeṭṭawen d uɣezzi n teɣmas.” ◘13:50 Mt. 13:42. 51 Inna asen Yasuɛ: “Ma tfehmem i marra man aya?” Nnan as: “Wah, a Siditneɣ!” 52 Xenni inna asen: “S uya kuř amseřmad n idlisen wenni idweř d ameḥḍar n Tgeldit n ijenwan, aqa igga am yijj n bab n taddart issuffuɣ zi řkenz nnes min iǧan d jdid u min iǧan d aqdim.” 53 Awarni řami ikemmeř Yasuɛ imedya-ya, yuyur ssenni.
Anabi war ɣares bu ccan di tendint nnes
54 Řami dd-yusa ɣar temmurt nnes, ikkar isseřmad i-ten di temzidawin nsen ařami qqimen tbehten, nnan: “Manis d as dd-tekka tiɣit-a d řeɛjayeb-a? ◘13:54 [Mk. 6:1-6; Lk. 4:16-30] 55 Ma war iǧi wa d mmis n unejjar? Ma war qqaren i yemmas Maryam, d aytmas ma war d asen qqaren Yaɛqub d Yasi d Cimɛun d Yahuda? ◘13:55 Mt. 1:25; Mk. 6:3; Yḥ. 6:42. 56 Ma war ǧint suyᵉtmas qaɛ ɣarneɣ? Manis d as dd-ikka man aya marra?” 57 Uca nderfen zzayes. Maca Yasuɛ inna asen: “Anabi ɛemmarṣ war iǧi břa ccan, mɣir di tendint nnes u di taddart nnes.” ◘13:57 Mk. 6:4; Lk. 4:24; Yḥ. 4:44. 58 Uca war iggi diha řeɛjayeb aṭṭas zi ssibbet n břa l’iman nsen.

- Matta
- <
- 13
- >

◘13:1 13:1 [Mk. 4:1-20; Lk. 8:4-15]

◘13:2 13:2 Lk. 5:3.

◘13:3 13:3 Mk. 4:1-9; Lk. 8:4-8

◘13:10 13:10 [Mk. 4:10-12; Lk. 8:9-10] Mk. 4:10-12; Lk. 8:9-10

◘13:11 13:11 Mt. 11:25; 2 Kur. 3:14.

◘13:12 13:12 Mt. 25:29; Mk. 4:24, 25; Lk. 8:18; 19:26.

◘13:14 13:14 Ica. 6:9-10; Mk. 4:12; Lk. 8:10; Yḥ. 12:40; Řex. 28:26; Rum. 11:8.

◘13:15 13:15 Ica. 6:9-10

◘13:16 13:16 Lk. 10:23; Yḥ. 20:29; 1 Bṭ. 1:8.

◘13:17 13:17 1 Bṭ. 1:10.

◘13:19 13:19 Mt. 4:23.

◘13:22 13:22 Mt. 19:23; Mk. 10:23; Lk. 18:24; 1 Tim. 6:9.

◘13:30 13:30 Mt. 3:12.

◘13:31 13:31 [Mk. 4:30-34; Lk. 13:18-21]

◘13:33 13:33 Lk. 13:20, 21.

◘13:34 13:34 Mk. 4:33.

◘13:35 13:35 Izhd. 78:2.

◘13:39 13:39 Yuw. 4:13; Asa. 14:15.

◘13:42 13:42 Mt. 8:12; 22:13; 24:51; 25:30; Lk. 13:28.

◘13:43 13:43 Dan. 12:3; 1 Kur. 15:42.

◘13:44 13:44 Fil. 3:7.

◘13:50 13:50 Mt. 13:42.

◘13:54 13:54 [Mk. 6:1-6; Lk. 4:16-30]

◘13:55 13:55 Mt. 1:25; Mk. 6:3; Yḥ. 6:42.

◘13:57 13:57 Mk. 6:4; Lk. 4:24; Yḥ. 4:44.

© 2020 www.tarifit.info