- Asargeb
- <
- 21
- >

21
Ajenna n jdid d temmurt n jdid
1 Uca ẓriɣ ajenna n jdid d ict n temmurt n jdid, maɣar ajenna amezwaru d temmurt tamezwarut tuɣa ɛdun, řebḥar war iqqim ɛad. ◘21:1 Ica. 65:17; 66:22; 2 Bṭ. 3:13. 2 Necc ẓriɣ tandint iqeddsen, Urcalim n jdid, tehwa-dd zeg ujenna zi zzat AREBBI, tegga am tesřit izehhjen i wesři. ◘21:2 Asa. 3:12; 21:10. 3 Uca sřiɣ ict n tmijja tᵉttřaɣa-dd zeg ujenna s jjehd:
“Xẓar, Aqiḍun n AREBBI
aqa-tt jar iwdan,
uca Netta ad ɣarsen izdeɣ.
Nitni ad iřin d řgens nnes,
uca AREBBI simant nnes
ad ɣarsen yiři,
uca ad yiři d AREBBI nsen. ◘21:3 Ḥiz. 43:7.
4 Ad asen issiẓeɣ kuř imeṭṭan
zi tiṭṭawin nsen,
uca war tᵉttiři ɛad řmewt
d wecḍan d ucetci d řeḥriq.” ◘21:4 Ica. 25:8; Asa. 7:17.
5 U xmi ggureɣ, inna ayi wenni iqqimen x řɛarc:
“Xẓar, ad ggeɣ marra d jdid!”
Xas uca inna ayi:
“Ari: Awařen-a aqa daysen řaman d tidett.” ◘21:5 Ica. 43:19; 2 Kur. 5:17; Asa. 4:2; 19:9; 20:11.
6 Netta inna ayi:
“Aqa ittwakemmeř.
Necc d Alif u Necc d Taw,
Necc d Beddu d Akemmeř.
Wenni iffuden ad as wceɣ
ad isu baṭeř
zi řɛunṣar n Waman n Tudart. ◘21:6 Ica. 41:4; 44:6; 55:1; Asa. 1:8; 16:17; 22:13.
7 Wi ɣa iɣellben ad iwart man aya,
uca Necc ad iřiɣ d AREBBI nnes,
u netta ad yiři d mmi. ◘21:7 Zak. 8:8; Ɛbr. 8:10.
8 Maca inni ittcekkan, d lkuffar,
d iɛeffanen, d imexmaj,
d yinni ineqqen, d yinni iggin taseḥḥart,
d ayt n farq-ccɣeř
d yinni iɛebbden l’aṣnam
d marra ayt n bu-ixarriqen,
ad tiři tesɣart nsen
di řebḥar ittcefcufen
s tmessi d řecbareyyet,
ta d řmewt wiss tnayen.” ◘21:8 Asa. 20:14, 15; 22:15.
Urcalim n jdid
9 Uca yusa-dd ijjen zi sebɛa n lmalakat, tinni ɣarsent sebɛa n ṭṭawyat ccurent s sebɛa n jjrayeḥ tineggura, issiweř akidi, inna:
“As-dd, ad ac ssecneɣ tasřit, tamɣart n Yezmar.” ◘21:9 Asa. 15:6, 7.
10 Indeh ayi di Arruḥ ɣar ijj n wedrar d ameqqran yuɛřan aṭṭas uca isscen ayi tandint iqeddsen, Urcalim, am dd-tehwa zeg ujenna, zi zzat n AREBBI. ◘21:10 Ɛbr. 12:22; Asa. 1:10; 21:2. 11 Aɛuǧi n AREBBI tuɣa ɣares, uca ṭṭya nnes tᵉttissiq am yiẓra iɣřan aṭṭas, am weẓru n yaspis nni dd-iḍharen am ukristal. 12 Iquwwar as dd ijj n weɣbar d ameqqran yuɛřa, ɣares tenɛac n tewwura u tenɛac n lmalakat tuɣa ttbeddant ɣar tiwwura. U ttwarin ismawen x tiwwura nni, aqa ismawen n tenɛac n tqebbař n Israil. 13 Aqa din třata n tewwura ɣar manis d tneqqar tfuct u ɣar ccamal třata n tewwura u ɣar ljanub třata n tewwura u aqa din třata n tewwura ɣar mani tɣeǧi tfuct. 14 Aɣbar n tendint ibedd x tenɛac n dsusa ttwarin xasen tenɛac n ismawen n rrusul n Mmis n AREBBI. ◘21:14 Afa. 2:20.
15 Wenni tuɣa akidi issawařen, ɣares ijj n uɣanim n řeɛbar ḥima ad zzayes iɛbar tandint d weɣbar nnes. ◘21:15 Ḥiz. 40:3; Zak. 1:18. 16 Tandint tuɣa temmars din am ijj n ukwadrun, tazuggart nnes am tiru nnes. Netta iɛbar tandint s uɣanim nnes n řeɛbar: tenɛac-ařef n ‘istadiyyen’, ɛřaḥař ařfayen u mitayen kilumitr. Tazuggart nnes d tiru nnes d řuɛřa nnes d icten. 17 Iɛbar aɣbar nnes: mya u-arebɛa u-rebɛin n iɣaǧen, aqa-t d řqedd n ijj n bnadem, aqa-t n lmalak. 18 Aɣbar nnes ggin t s yaspis, u tandint ggint s wureɣ iṣfan, ittban am zzaj iṣfan. 19 Dsusa n weɣbar n tendint tuɣa ttwazewwqen kuřci s iẓra iɣřan. Tuɣa dsas amezwaru n weẓru n yaspis, wenni wiss tnayen n ṣaffir, wenni wiss třata n xalcidun, wenni wiss arebɛa n smiralda, 20 wenni d wiss xemsa n sarduniks, wenni wiss setta n sardiyus, wenni wiss sebɛa n weẓru n wureɣ, wenni wiss tmenya n biril, wenni wiss tesɛa n tupas, wenni wiss ɛecra n krisupras, wenni wiss ḥiṭac n yazint uca wenni wiss tenɛac n umetist. 21 Tenɛac n tewwura d tenɛac n tyaqutin, ict ict. Kuř icten zi tewwura nni tuɣa zeg ict n tyaqut. Maca abrid yiriwen n tendint tuɣa-t n wureɣ iṣfan, am zzaj iṣfan.
22 War ẓriɣ ca Zzawect dayes minzi SIDI AREBBI, Amzemmar x kuřci, Netta Simant nnes d Zzawect nnes. 23 Izmar d tendint war ḥdajen ca tafuct uřa d taziri, ḥima ad xas ssarɣent, minzi aɛuǧi n AREBBI yareqq dayes uca Izmar d Řefnar nnes. ◘21:23 Ica. 60:19; Zak. 14:7. 24 Řegnus ad uyuren s tfawt nnes uca ijeǧiden n temmurt ad ɣares ssidfen aɛuǧi nsen. ◘21:24 Ica. 60:3. 25 Tiwwura nnes war ttwaqqnent ɛemmarṣ s uziř, minzi ǧiřet war tᵉttɣimi ca din. ◘21:25 Ica. 60:11; Asa. 22:5. 26 Nitni ad awyen ɣares aɛuǧi d ccan n řegnus. 27 Ɛemmarṣ ad dayes tadef ca n řḥajjet tamengust niɣ wenni iggin nnɛawat niɣ wenni issxarriqen, mɣir inni ittwazemmemen deg Wedlis ittwanḍen n Yezmar waha. ◘21:27 Uf. 32:32; Izhd. 69:29; Fil. 4:3; Asa. 3:5; 13:8; 20:12.

- Asargeb
- <
- 21
- >

◘21:1 21:1 Ica. 65:17; 66:22; 2 Bṭ. 3:13.

◘21:2 21:2 Asa. 3:12; 21:10.

◘21:3 21:3 Ḥiz. 43:7.

◘21:4 21:4 Ica. 25:8; Asa. 7:17.

◘21:5 21:5 Ica. 43:19; 2 Kur. 5:17; Asa. 4:2; 19:9; 20:11.

◘21:6 21:6 Ica. 41:4; 44:6; 55:1; Asa. 1:8; 16:17; 22:13.

◘21:7 21:7 Zak. 8:8; Ɛbr. 8:10.

◘21:8 21:8 Asa. 20:14, 15; 22:15.

◘21:9 21:9 Asa. 15:6, 7.

◘21:10 21:10 Ɛbr. 12:22; Asa. 1:10; 21:2.

◘21:14 21:14 Afa. 2:20.

◘21:15 21:15 Ḥiz. 40:3; Zak. 1:18.

◘21:23 21:23 Ica. 60:19; Zak. 14:7.

◘21:24 21:24 Ica. 60:3.

◘21:25 21:25 Ica. 60:11; Asa. 22:5.

◘21:27 21:27 Uf. 32:32; Izhd. 69:29; Fil. 4:3; Asa. 3:5; 13:8; 20:12.

© 2020 www.tarifit.info