- Di Řexřa
- <
- 20
- >

20
Řmewt n Maryam
1 Deg uyur amezwaru tiweḍ marra tamesmunt n ayt n Israil ɣar řexřa n Ṣin. Řgens iqqim di Qadac. Din i temmut Maryam uca neḍřen tt din.
Aman n Miriba
2 War tuɣi din ca aman i tmesmunt. Xenni munen ḍidd i Musa d Harun. 3 Tuɣa řgens imcubbec ak-d Musa, nnan: “Mři tuɣa zzayneɣ iffeɣ buḥbeř umi tuɣa iffeɣ buḥbeř zeg aytmatneɣ zzat i wudem n SIDI! ◘20:3 Řxř. 16:32, 49 4 Mayemmi tessidfem wegraw n řgens n SIDI di řexřa-ya maḥend ad mmten din, neccin d řebhayem nneɣ? 5 U mayemmi d aneɣ dd-tessiřyem zi Miṣra ḥima ad aneɣ tessiwḍem ɣar wemcan-a aɛeffan? Deg wemcan-a war din zzariɛet niɣ tazart niɣ tzayart niɣ aremmam u war din ɛad aman ḥima ad nsu.”
6 Xenni yiweḍ Musa ak-d Harun zi zzat n wudem n wegraw n řgens ɣar wadaf n Uqiḍun n Umsagar uca wḍan x wudmawen nsen uca iban asen-dd uɛuǧi n SIDI. 7 Issiweř SIDI ak-d Musa, inna:
8 “Ksi taɣɣarct uca smun tamesmunt, cek d Harun, umac. Ittxeṣṣa ad tessiwřem ak-d teṣḍart zzat i tiṭṭawin nsen uca xenni ad tewc aman nnes. Ammu i ɣa tessuffɣem aman i nitni zi teṣḍart uca ad tᵉssessud tamesmunt d řebhayem.” ◘20:8 Naḥ. 9:15; Izhd. 78:15, 16; 105:41; 114:8
9 Xenni iksi Musa taɣɣarct zi zzat n wudem n SIDI am mammec d as yumur Netta, 10 uca issmun Musa d Harun agraw n řgens zzat i wudem n teṣḍart. Netta inna asen: “Sřem řexxu, a kenniw inni iɣewwɣen, ma ittxeṣṣa aneɣ ad dd-nessuffeɣ aman zi teṣḍart-a?” ◘20:10 Aɛwd. 32:51; Izhd. 106:32,33 11 Uca issgeɛɛed Musa afus nnes uca iwta taṣḍart tnayen n twařawin s taɣɣarct nnes uca ffɣen-dd zzayes aṭṭas n waman uca teswa tmesmunt d řebhayem nsen. ◘20:11 Izhd. 78:15; 105:41; Ica. 43:20; 48:21; 1 Kur. 10:4
12 Xenni inna SIDI i Musa d Harun: “Minzi kenniw war d ayi tᵉttecřem zzat i tiṭṭawin n ayt n Israil ařami d ayi tweqqarem s uweqqar iqeddsen, s uya war tessidifem agraw-a n řgens di temmurt nni d asen wciɣ.” ◘20:12 Řxř. 27:14; Aɛwd. 1:37
13 Ina aqa d aman n Mariba min xef arezzun ayt n Israil ad mcubbcen ak-d SIDI u mani Netta iban-dd d Amqeddes jar asen.
Idum yugi aẓwi n řgens
14 Issekk Musa ireqqasen zi Qadac ɣar ujeǧid n Idum, nnan: “Ammu i iqqar Israil, umac: ‘Cek tessned marra tamara nni xaneɣ ikkin, ◘20:14 Aɛwd. 23:6; Ɛub. 10, 12 15 aqa řejdud nneɣ hwan-dd ɣar Miṣra u tuɣa nzeddeɣ aṭṭas n iseggʷusa di Miṣra u Imiṣriyyen ggin dayneɣ u di řejdud nneɣ aṭṭas n řɣar. 16 Nřaɣa x SIDI uca Netta isřa tmijja nneɣ uca issekk-dd lmalak uca issuffeɣ aneɣ-dd zi Miṣra. Xzar, aqa aneɣ di Qadac, ict n tendint ɣar ṭṭarf n jjihet nnec. ◘20:16 Uf. 2:23; 14:19 17 Ejj aneɣ, mařa texsed, ad neẓwa x temmurt nnec. War nẓekkwi x iyyaren niɣ x imarjaɛen nnec n uḍiř u war nᵉsess aman zeg wanuten. X webrid igellden ad neɛdu břa ma ad nḥeyyed ɣar yefus uřa ɣar uzeřmaḍ, ař ɣa neɛdu ɛawed iymiren n temmurt nnec.’ ”
18 Inna as Idum: “War ttẓekkʷid xafi, niɣ ak kic mmsagareɣ s ssif balak!” 19 Xenni nnan as ayt n Israil: “Ad neḍfar abrid ameqqran u mařa ad sweɣ aman nnec, necc d řebhayem inu, ad ten xeǧṣeɣ. Ad ẓwiɣ tammurt x iḍaren d wenni netta waha.”
20 Maca netta inna: “War xas tẓekkʷid!” Uca iffeɣ Idum maḥend ad kis imsagar s yijj n ubarru d ameqqran d ufus ijehden. 21 Ammu yugi Idum ad iwc ttesriḥ i Israil maḥend ad iẓwa aymir nnes. S uyenni i ijja Israil abrid di ssibbet nnes. ◘20:21 Řqḍ. 11:18
Řmewt n Harun
22 Fesyen iqiḍan nsen, ffɣen zi Qadac, uca xenni iwḍen ayt n Israil ɣar wedrar n Hur, tamesmunt marra. ◘20:22 Řxř. 33:37 23 Issiweř SIDI ak-d Musa d Harun ɣar wedrar n Hur, ɣar weymir n temmurt n Idum, inna:
24 “Ad immarni Harun ɣar řgens nnes, minzi war ittidef ɣar temmurt nni wciɣ i ayt n Israil, minzi kenniw tɣennanem x řumur inu ɣar waman n Mariba. 25 Ksi Harun d Aliɛazar, mmis, uca arr i-ten ad geɛɛden x wedrar n Hur. ◘20:25 Řxř. 33:38; Aɛwd. 32:50 26 Ɛarra Harun zeg warruḍ nnes uca syarḍ i-t i Aliɛazar, mmis. Xenni ad ittwaksi Harun uca ad immet din.”
27 Musa igga am mammec d as yumur SIDI. Uřyen adrar n Hur zzat i tiṭṭawin n marra tamesmunt. 28 Musa iɛarra Harun zeg warruḍ nnes uca issyarḍ i-t i Aliɛazar, mmis. Uca immut Harun din x tqiccat n wedrar. Xenni ihwa-dd Musa zeg wedrar ak-d Aliɛazar. ◘20:28 Aɛwd. 10:6; 32:50 29 Marra tamesmunt teẓra belli Harun iḍřeq i buḥbeř nnes uca run třatin n wussan di ssibbet n Harun, marra taddart n Israil.

- Di Řexřa
- <
- 20
- >

◘20:3 20:3 Řxř. 16:32, 49

◘20:8 20:8 Naḥ. 9:15; Izhd. 78:15, 16; 105:41; 114:8

◘20:10 20:10 Aɛwd. 32:51; Izhd. 106:32,33

◘20:11 20:11 Izhd. 78:15; 105:41; Ica. 43:20; 48:21; 1 Kur. 10:4

◘20:12 20:12 Řxř. 27:14; Aɛwd. 1:37

◘20:14 20:14 Aɛwd. 23:6; Ɛub. 10, 12

◘20:16 20:16 Uf. 2:23; 14:19

◘20:21 20:21 Řqḍ. 11:18

◘20:22 20:22 Řxř. 33:37

◘20:25 20:25 Řxř. 33:38; Aɛwd. 32:50

◘20:28 20:28 Aɛwd. 10:6; 32:50

© 2020 www.tarifit.info