- Ayub
- <
- 36
- >

36
Řhard wiss arebɛa n Ilihu x ujarreb d weɛqab ɣar Arebbi
1 Yarni Ilihu deg wawař, inna:
2 Ṣbar cwayt akidi,
xenni necc ad ac ssecneɣ,
aqa din ɛad řesbab ktar
di ṭṭweɛ n tmesřact n Arebbi.
3 Necc ad dd-awyeɣ tussna inu
zi řaggʷaj,
ad neɛmeɣ tasegda
n wenni d ayi dd-ixeřqen.
4 Maɣar s tidett,
awařen inu war ǧin d ixarriqen,
aqa da zzatek wenni d bu-tussna s tidett.
5 Xzar, Arebbi imɣar aṭṭas,
maca war isseḥqiri ḥed,
imɣar jjhed n řefhamet nnes. ◘36:5 Ayub 9:4; 12:13, 16; 37:23; 38:23
6 Aɛeffan war t ittejji ad iddar,
maca i imezřaḍ ittaɣ asen tasɣart nsen.
7 Netta war issḥeyyid tiṭṭawin nnes
x umsegged,
maca issɣimi ten i řebda
x řɛarc ak-d ijeǧiden,
uca ammu i ɣa ttwassuɛřan. ◘36:7 Izhd. 33:18; 34:16; 113:8
8 Mařa ttwawten nitni di řegyuḍ,
ttwaḥebbsen di ssnaseř n řeɣben,
9 xenni isscen asen timegga nsen
d iɛeddiyen nsen,
aqa mɣaren aṭṭas.
10 Yarezzem amezzuɣ nsen i uwebbex,
iqqar asen ad dd-dewřen
zi řmuɛṣiyyet nsen.
11 Mařa sřin u sexxaren as,
ad ssqefřen deg wefřaḥ ussan nsen
u di zzhar iseggʷusa nsen.
12 Maca mařa war sřin,
ad ttwahellken s lansa,
ad ssuffɣen buḥbeř
am war ɣarsen teǧi bu tussna.
13 Nitni inni issniɛmiřen deg wuř nsen,
ttsettafen aɣḍab,
war tᵉttaren aɛawen
mařa Netta icarf i-ten.
14 Řeɛmar nsen ad immet
umi nitni ɛad di temẓi,
maɣar ddaren jar imetleyyen. ◘36:14 Ayub 22:16
15 Ad ifekk amezřuḍ di řeɣben nnes,
di ddeǧ ad yarzem amezzuɣ nsen.
16 Ammu i ɣa iɛarren uřa d cek
zeg wuḍuf n řeḥṣaret,
ɣar ttasiɛ mani war ittiři ɛad unedqef,
mani i ɣa tiři ṭṭabřa nnec
teccur s macca i dayes tadunt. ◘36:16 Izhd. 23:5
17 Maca cek tennuɣed
di ccreɛ ak-d uɛeffan,
maca ddeɛwet d tenfuč
ttasent-i-dd ak-d wayawaya.
18 Ḥḍa aqa asɛar
war cek ittɣarri i ustehzi
u řqedd n ddeyyet
war cek issuffuɣ zeg webrid.
19 Ma iɣuyyan nnec
ad cek ssaren zi řeḥṣaret,
niɣ marra min tᵉttegged
s marra tizemmar nnec?
20 War ttmeẓri di ǧiřet,
xmi ɣa ttwakksen řegnus
zeg wemcan nsen.
21 Ḥḍa ixef nnec, war ggur
x uɣezdis mani ittwaff řɣecc,
aqa cek ad tixdared aya x waḍar.
22 Xzar, Arebbi issɛuǧa s jjehd nnes,
man wen iǧan d Amseřmad am Netta?
23 Man wen i d as isscanen abrid?
Niɣ man wen i d as innan:
‘Cek teggid řɣecc’? ◘36:23 Aɛwd. 32:4; 2 Im. 19:7; Ayub 8:3; 34:10; Rum. 9:14
24 Ɛqeř ad tessɛuǧid
řxedmet n ifassen nnes,
řxedmet nnes i zi ttɣennajen iwdan.
25 Kuř bnadem ittwařa tt,
zi řaggʷaj ttwařan tt iwdan.
26 Xzar, Arebbi d ameqqran,
war nzemmar ad as nefhem,
řqedd n iseggʷusa nnes
war nzemmar ad dayes narzu. ◘36:26 Izhd. 90:2; 92:9; 93:2; 102:13; Ica. 63:16; Igjd. 5:19; Dan. 6:27; Ɛbr. 1:12
27 Maɣar Netta ijebbed
tuddimin n waman,
tinni dd-ittwakksen zi tayyut
xenni dewřent d anẓar,
28 anẓar nni zi ttnesnisin iseynuten,
anẓar nni dd iweṭṭan
s ufeyyeḍ x iwdan.
29 Man wen ittḥakan ɛemmarṣ
deg ubezzeɛ n iseynuten,
uřa d řḥess isseggwaden
zi Texzant nnes?
30 Xzar, ittbezzeɛ tafawt nnes
tiwa n Yixef nnes,
ittřeḥḥaf zzayes
ṭṭřufa yuǧɣen qaɛ n řebḥar. ◘36:30 Izhd. 8:2
31 Maɣar s uya ittcarreɛ řegnus.
Itticc macca s waṭṭas. ◘36:31 Ayub 37:13
32 Ittcurra ifassen nnes s tfawt,
iweṣṣa tt ad teřqef tandayt.
33 Aḍarḍeḥ n wassamen ittbarreḥ zzayes,
uřa d taḥimart tᵉttbarreḥ
aqa Netta ad dd-yas.

- Ayub
- <
- 36
- >

◘36:5 36:5 Ayub 9:4; 12:13, 16; 37:23; 38:23

◘36:7 36:7 Izhd. 33:18; 34:16; 113:8

◘36:14 36:14 Ayub 22:16

◘36:16 36:16 Izhd. 23:5

◘36:23 36:23 Aɛwd. 32:4; 2 Im. 19:7; Ayub 8:3; 34:10; Rum. 9:14

◘36:26 36:26 Izhd. 90:2; 92:9; 93:2; 102:13; Ica. 63:16; Igjd. 5:19; Dan. 6:27; Ɛbr. 1:12

◘36:30 36:30 Izhd. 8:2

◘36:31 36:31 Ayub 37:13

© 2020 www.tarifit.info