- Ilawiyyen
- <
- 4
- >

4
Tiɣarṣa n ddenb
1 Issiweř SIDI ak-d Musa, inna:
2 “Siweř ak-d ayt n Israil, ini:
‘Mařa ca n yijjen ixḍa am iweddar x marra tiweṣṣa n SIDI, min war ittxeṣṣi ad ittwagg, u netta ixḍa deg ict zzaysent, xenni ad tiři tmesřact ammu:
3 Mařa akehhan amedhun ixḍa, ařami idweř řgens ixḍa, ad dd-issqarreb ijj n ufunas. - ameẓyan icnan qaɛ n ict n tfunast - am tɣarṣt n ddenb i SIDI di ṭṭweɛ n ddenb nnes i igga. 4 Ad yawi afunas nni ameẓyan ɣar wadaf n Uqiḍun n Umsagar, zzat i wudem n SIDI, uca netta ad issars afus nnes x uzeǧif n ufunas ameẓyan uca ad as iɣarṣ i ufunas ameẓyan zzat i wudem n SIDI. 5 Xenni akehhan amedhun ad iksi ca zeg idammen n ufunas ameẓyan uca ad t yawi ɣar Uqiḍun n Umsagar. 6 Ad issuf ukehhan aḍaḍ nnes deg idammen uca ad irucc ca zeg idammen nni sebɛa n twařawin zzat i wudem n SIDI, zzat i uřeḥḥaf n Zzawect Iqeddsen. ◘4:6 Lawi 16:14; Řxř. 19:4 7 Ad igg ukehhan cwayt n idammen x waccawen n uɛalṭar i řebxur ittfuḥen i din zzat i wudem n SIDI deg Uqiḍun n Umsagar. Netta ad ifarreɣ marra idammen i iqqimen n ufunas ameẓyan ɣar uḍar n uɛalṭar n wecmaḍ ɣar wadaf n Uqiḍun n Umsagar. ◼4:7 accawen - niɣ ‘iqiccawen’. Uřa di ayat 18, 25, 30 d 34. ◘4:7 Lawi 9:9 8 Ad ikkes marra tadunt n ufunas ameẓyan n tɣarṣt: tadunt i idřin adan d marra tadunt i iǧan x wadan ◼4:8 Ad ikkes - s Tɛibranit’ ‘ad issgaɛɛed’. ◘4:8 Lawi 3:3, 4 9 uca ad ikkes tnayen n tiẓẓař ak-d tadunt i xasent iǧan ɣar tejɛinna uřa d min yuyřen ɣar tsa u yarsa x tiẓẓař, ◼4:9 tiẓẓař - niɣ ‘tigeẓřin’. 10 am mammec ikkes man aya x ufunas n tɣarṣi n řehna, uca akehhan ad issbexxar aya x uɛalṭar n wecmaḍ. ◘4:10 Lawi 3:5 11 Iřem n ufunas ameẓyan d marra aysum nnes ak-d uzeǧif d icekrad nnes d wadan nnes d umessař nnes i dayes, ◘4:11 Uf. 29:14; Řxř. 19:5 12 aqa marra afunas ameẓyan ad t issuffeɣ barra i řmargeḥ n řɛeskar ɣar ijj n wemcan iṣfa mani tteggen iɣɣeḍ i iqqimen n tadunt uca ad t issecmeḍ s tmessi x ukeccuḍ. Ad t cemḍen mani zeǧɛen iɣɣeḍ. ◘4:12 Lawi 16:27; Řxř. 19:3; Ɛbr. 13:11
13 Mařa teffeɣ tmesmunt n Israil marra zeg webrid uca teffar tmesřact x tiṭṭawin n wegraw n řgens, uca nitni ggin ict n řḥajjet nni iffɣen x marra tiweṣṣa n SIDI, zi jjihet n min war ittxeṣṣi ad yegg, uca idweř daysen umarwas, ◘4:13 Lawi 9:15; Řxř. 15:24-31 14 uca iban-dd ddenb i zi iffɣen x webrid n řumurat, xenni ad dd-issqarreb wegraw n řgens ijj n ufunas - ameẓyan n tfunast - d taɣarṣt i ddenb, uca ad t awyen zzat i Uqiḍun n Umsagar. 15 Imɣaren n tmesmunt ad ssarsen ifassen nsen x uzeǧif n ufunas ameẓyan zzat i wudem n SIDI uca netta ad as iɣarṣ i ufunas nni ameẓyan zzat i wudem n SIDI. 16 Akehhan amedhun ad yawi cwayt zeg idammen n ufunas ameẓyan ɣar Uqiḍun n Umsagar, 17 uca ad issuf ukehhan aḍaḍ nnes deg idammen uca ad irucc s idammen nni sebɛa n twařawin zzat i wudem n SIDI, zzat i uřeḥḥaf. 18 Netta ad igg cwayt zeg idammen nni x waccawen n uɛalṭar nni iǧan zzat i wudem n SIDI deg Uqiḍun n Umsagar. Xenni ad ifarreɣ marra idammen iceṭṭen ɣar uḍar n uɛalṭar n wecmad i din zzat i wadaf n Uqiḍun n Umsagar. 19 Ad xas ikkes marra tadunt uca ad tt issbexxar x uɛalṭar. 20 Uca ad igg s ufunas ameẓyan am mammec igga s ufunas ameẓyan n tɣarṣt n ddenb, ammu i ɣa yegg. Akehhan ad xasen igg aṣřaḥ uca ad asen ittwaɣfar. ◼4:20 ifdi - xzar Izhd. 78:35. 21 Xenni ad issuffeɣ afunas ameẓyan barra i řmargeḥ n řɛeskar uca ad t issecmeḍ am mammec issecmeḍ afunas amezwaru. Aqa-tt d taɣarṣt n ddenb n wegraw n řgens.
22 Mařa ijj n řḥakem ixḍa, uca s uweddar igga ict n řḥajjet nni itteffɣen x webrid n marra tiweṣṣa n SIDI, AREBBI nnes, i war ittcuwwaren ad ittwagg, uca idweř dayes umarwas, 23 niɣ mařa ittwassargeb as uxeṭṭu nnes i igga ḍidd i řumur, ad tiři tewhibt nnes, tenni i ɣa iqeddem, d ijj n umyan zeg iɣayḍen, ijj n wewtem icnan qaɛ. 24 Ad issars afus nnes x uzeǧif n umyan uca ad as iɣarṣ deg wemcan mani ɣarṣen i taɣarṣt n wecmaḍ zzat i wudem n SIDI. Aqa d taɣarṣt n ddenb. 25 Xenni ad iksi ukehhan s uḍaḍ nnes cwayt zeg idammen n tɣarṣt n ddenb uca ad ten igg x waccawen n uɛalṭar n wecmaḍ uca xenni ad ifarreɣ idammen iceṭṭen ɣar uḍar n uɛalṭar n wecmaḍ. 26 Ad issbexxar marra tadunt nnes x uɛalṭar, am mammec d as igga i tadunt n tɣarṣt n řehna. Akehhan ad xas igg aṣřaḥ di ṭṭweɛ n ddenb nnes uca ad as ittwaɣfar. ◼4:26 ifdi - xzar Izhd. 78:35.
27 Mařa ijjen bnadem zi řgens n temmurt ixḍa s uweddar am igga mɣir ict n řḥajjet nni itteffɣen x icten n tweṣṣa n SIDI, min war ittcuwwar ad ittwagg, uca idweř dayes umarwas, ◘4:27 Řxř. 15:27 28 niɣ ittwassargeb as uxeṭṭu nnes i igga, xenni ad tiři tewhibt nnes nni i ɣa iqeddem d ict n tɣayḍet, ict n tewtemt icnan qaɛ, d taɣarṣt x ddenb i igga. 29 Ad issars afus nnes x uzeǧif n tɣarṣt n ddenb uca ad as iɣarṣ i tɣarṣt n ddenb deg wemcan n tɣarṣt n wecmaḍ. 30 Xenni ad iksi ukehhan s uḍaḍ nnes cwayt zeg idammen uca ad t igg ɣar waccawen n uɛalṭar n tɣarṣt n wecmaḍ uca ad ifarreɣ marra idammen iceṭṭen ɣar uḍar n uɛalṭar. 31 Ad xas ikkes marra tadunt nnes am mammec kksen tadunt n tɣarṣt n řehna uca akehhan ad tt issbexxar x uɛalṭar, ad tiři d ict n řefwaḥet ittfuḥen i SIDI. Uca akehhan ad xas igg aṣřaḥ uca ad as ittwaɣfar. ◘4:31 Uf. 29:18; Lawi 3:3, 4 ,14
32 Mařa iqeddem ijj n izmar d tawhibt i tɣarṣt n ddenb, xenni ad iqeddem ict n tawtemt icnan qaɛ. 33 Ad issars afus nnes x uzeǧif n tɣarṣt n ddenb uca ad as iɣarṣ i tɣarṣt n ddenb deg wemcan mani ɣarṣen i tɣarṣt n wecmaḍ. 34 Xenni ad iksi ukehhan s uḍaḍ nnes cwayt zeg idammen n tɣarṣt n ddenb uca ad t igg x waccawen n uɛalṭar n wecmaḍ uca ad ifarreɣ marra idammen nnes iceṭṭen ɣar uḍar n uɛalṭar. 35 Ad xas ikkes marra tadunt nnes, am mammec ikkes tadunt n uḥuři n tɣarṣt n řehna, uca akehhan ad tt issbexxar x uɛalṭar, x tewhibin n tmessi i SIDI uca akehhan ad xas igg aṣřaḥ x ddenb i igga, uca ad as ittwaɣfar.’ ”

- Ilawiyyen
- <
- 4
- >

◘4:6 4:6 Lawi 16:14; Řxř. 19:4

◼4:7 4:7 accawen - niɣ ‘iqiccawen’. Uřa di ayat 18, 25, 30 d 34.

◘4:7 4:7 Lawi 9:9

◼4:8 4:8 Ad ikkes - s Tɛibranit’ ‘ad issgaɛɛed’.

◘4:8 4:8 Lawi 3:3, 4

◼4:9 4:9 tiẓẓař - niɣ ‘tigeẓřin’.

◘4:10 4:10 Lawi 3:5

◘4:11 4:11 Uf. 29:14; Řxř. 19:5

◘4:12 4:12 Lawi 16:27; Řxř. 19:3; Ɛbr. 13:11

◘4:13 4:13 Lawi 9:15; Řxř. 15:24-31

◼4:20 4:20 ifdi - xzar Izhd. 78:35.

◼4:26 4:26 ifdi - xzar Izhd. 78:35.

◘4:27 4:27 Řxř. 15:27

◘4:31 4:31 Uf. 29:18; Lawi 3:3, 4 ,14

© 2020 www.tarifit.info