- Irumaniyyen
- <
- 15
- >

15
Inni iḍeɛfen d inni ijehden
1 Maca neccin inni ijehden, ittxeṣṣa aneɣ ad narbu tuḍɛeft n yinni iḍeɛfen, war nettiwi ca arḍa i yixef nneɣ. ◘15:1 1 Kur. 9:22; Gal. 6:1 2 Kuř ijjen ad issarḍa jjar nnes i tcuni d řebni. 3 Minzi Lmasiḥ ɛawed war issarḍi ca Ixef nnes, maca am mammec tura:
“Tikkwura n yinni i Cek ikkwaren,
wḍant-i-dd xafi.” ◘15:3 Izhd. 69:10; Ica. 53:4, 5.
4 Minzi marra min tura zic, tura i useřmed nneɣ, ḥima s ṣṣbar d ucejjeɛ s min iǧan di Tira Iqeddsen ad ɣarneɣ yiři usitem. ◘15:4 Rum. 4:23, 24. 5 AREBBI n ṣṣbar d ufewwej ad awem iwc maḥend ad tḥesbem ijj wenneɣni ɣares řqimet d ict di Yasuɛ Lmasiḥ, ◘15:5 Rum. 12:16; 1 Kur. 1:10; Fil. 2:2; 3:16; 1 Bṭ. 3:8. 6 ḥima s ijj n array d ict n tmijja ad tessɛuǧam AREBBI, Babas n Siditneɣ Yasuɛ Lmasiḥ.
7 S uyenni qebřem ijjen wenneɣni u ṣebrem ijjen ak-d wenneɣni, am mammec d aneɣ iqbeř Lmasiḥ ɛawed i uɛuǧi n AREBBI. 8 Maɣar ad awem iniɣ, aqa Yasuɛ Lmasiḥ idweř d amsexxar n wextan di ṭṭweɛ n tidett n AREBBI, ḥima ad iḍmen lwuɛud i iwaɛd AREBBI i řejdud, 9 u ḥima řegnus ad ssemɣaren di AREBBI x ssibbet n arreḥmet i xasen dd-tusa am mammec tura:
“S uyenni ad Cek cekkareɣ jar řegnus,
uca ad ṣebbḥeɣ Isem nnec.” ◘15:9 2 Ṣm. 22:50; Izhd. 18:50.
10 Uca iqqar ɛawed:
“Farḥem, a kenniw řegnus,
jmiɛ ak-d řgens nnes.” ◘15:10 Aɛwd. 32:43.
11 Uca inna ɛawed:
“Ḥemdem SIDI, a marra řegnus,
ṣebbḥem t, a marra ccuɛub!” ◘15:11 Izhd. 117:1.
12 Ɛawed Icaɛya iqqar:
“Ad yiři weẓwar n Yassa,
u Wenni dd-ikkaren
ad yiři d Azeǧif x řegnus,
ad dayes yiři usitem n řegnus.” ◘15:12 Ica. 11:10; Asa. 5:5; 22:16.
13 AREBBI n usitem ad kenniw iccur s řefraḥet d řehna di l’iman, ḥima ad tfeyyḍem s usitem nnes zi jjehd n Arruḥ Iqeddsen.
Bulus d amsexxar n Lmasiḥ i marra řegnus
14 Necc simant inu ttwasqenɛeɣ zi jjihet nwem, a aytma, aqa kenniw tɛemmarem s tcuni, teccurem s marra tussna, ḥima ad tessřemdem ɛawed inneɣni. 15 Maca zeg uɣezdis aqa uriɣ awem s teryast, a aytma, maḥend ad kenniw ssɛeqřeɣ, s arḍa i d ayi immewcen zi AREBBI, 16 ḥima ad iřiɣ d amsexxar n Yasuɛ Lmasiḥ i řegnus, umi ttsexxareɣ i L’Injil n AREBBI, ḥima ad tiři tɣarṣt n řegnus d tameqbuč, tᵉttwaqeddes s Arruḥ Iqeddsen. 17 S uyenni ssemɣareɣ di Yasuɛ Lmasiḥ zzat i AREBBI. 18 Minzi war zeɛmeɣ ad ssiwřeɣ deg imezzuɣen n řegnus x ca war zzayi t iggi Lmasiḥ s wawař d řxedmet. 19 S jjehd n řeɛřamat d řeɛjayeb uca s jjehd n Arruḥ n AREBBI, aqa tuɣa ggureɣ ttenḍeɣ zi Urcalim ař Illirikun uca kemmřeɣ abarreḥ n Řexbar Aṣebḥan n Lmasiḥ. 20 Di marra man aya tuɣa arezzuɣ ad barrḥeɣ s Řexbar Aṣebḥan, war iǧi mani ittwařaɣa x Yisem n Lmasiḥ qbeř, ḥima war benniɣ x dsas n wenneɣni, 21 maca am mammec tura:
“Inni war zzayes ittwabarrḥen ad t ẓaren,
u yinni war xas isřin, ad amnen.” ◘15:21 Ica. 52:15.
22 S uyenni tuɣa war iwiḍeɣ aṭṭas n imuren, maḥend ad ɣarwem dd-aseɣ. ◘15:22 Rum. 1:13; 1 Ts. 2:18. 23 Maca řexxu war ɣari bu ttasiɛ ḥima ad beccareɣ ɛad di jjwayeh-a u tuɣa ɛawed xseɣ ad ɣarwem dd-aseɣ aṭṭas n iseggʷusa zeg wami. ◘15:23 Rum. 1:10; 15:32; 1 Ts. 3:10; 2 Tim. 1:4. 24 Xmi ɣa raḥeɣ ɣar Seppanya, ssitimeɣ ad ɣarwem dd-aseɣ, ad kenniw ẓareɣ, u ad zzaywem ttwassqebbḍeɣ ɣar dinni, awarni řami i ɣa arreɣ meẓri cwayt umi i ɣa ẓriɣ kenniw.
25 Maca řexxu aqa ruḥeɣ ɣar Urcalim, ḥima ad sexxareɣ i imqeddasen. ◘15:25 Řex. 19:21; 24:17. 26 Minzi tuɣa yarḍa i yinni iǧan di Makiduniya d Axaya ad ggen ca n twiza i imqeddasen imezřaḍ nni iǧan di Urcalim. 27 Tuɣa arḍan x man aya, maca tuɣa t ɛawed daysen d amarwas. Minzi mařa tuɣa řegnus carcen di min ɣarsen d agřa x řeḥsab n Arruḥ, aqa-t ɛawed d amarwas di řegnus maḥend ad ten sexxaren s min ɣarsen d agřa x řeḥsab ddat. 28 Xmi ɣa kemmřeɣ tasexxart-a uca ad asen ssiwḍeɣ řɣiǧet n twiza-ya s řaman, ad dd xawem kkeɣ d abrid xmi ɣa raḥeɣ ɣar Seppanya. 29 Maca ssneɣ belli, mařa usiɣ-dd ɣarwem, ad dd-aseɣ s řmud iccuren s lbaraka n L’Injil n Lmasiḥ. ◘15:29 Rum. 1:11.
30 Ttareɣ zzaywem, a aytma, s Siditneɣ Yasuɛ Lmasiḥ uca s tayri n Arruḥ, ad tbeddem nican akidi di tẓaǧit ɣar AREBBI x ssibbet inu, ◘15:30 2 Kur. 1:11. 31 ḥima ad ttwafekkeɣ zeg inni war yuminen ca di Yahudiyya, ḥima ad tiři tsexxart inu i imqeddasen di Urcalim d tameqbuč, ◘15:31 2 Ts. 3:2. 32 ḥima ad ɣarwem dd-aseɣ ccureɣ s řefraḥet s array n AREBBI uca ad ɣarwem areyyḥeɣ. ◘15:32 Rum. 1:10; 15:23. 33 AREBBI n řehna ad kiwem yiři marra idwem. Amin.

- Irumaniyyen
- <
- 15
- >

◘15:1 15:1 1 Kur. 9:22; Gal. 6:1

◘15:3 15:3 Izhd. 69:10; Ica. 53:4, 5.

◘15:4 15:4 Rum. 4:23, 24.

◘15:5 15:5 Rum. 12:16; 1 Kur. 1:10; Fil. 2:2; 3:16; 1 Bṭ. 3:8.

◘15:9 15:9 2 Ṣm. 22:50; Izhd. 18:50.

◘15:10 15:10 Aɛwd. 32:43.

◘15:11 15:11 Izhd. 117:1.

◘15:12 15:12 Ica. 11:10; Asa. 5:5; 22:16.

◘15:21 15:21 Ica. 52:15.

◘15:22 15:22 Rum. 1:13; 1 Ts. 2:18.

◘15:23 15:23 Rum. 1:10; 15:32; 1 Ts. 3:10; 2 Tim. 1:4.

◘15:25 15:25 Řex. 19:21; 24:17.

◘15:29 15:29 Rum. 1:11.

◘15:30 15:30 2 Kur. 1:11.

◘15:31 15:31 2 Ts. 3:2.

◘15:32 15:32 Rum. 1:10; 15:23.

© 2020 www.tarifit.info