- Izehhiden
- <
- 141
- >

141
1 Azehhed n Dawud.
A SIDI, necc ttřaɣiɣ ɣarek,
deɣyat ɣari,
seř ɣar tmijja inu
xmi dd xak i ɣa ttřaɣiɣ.
2 Iři ad tbedd tẓaǧit inu
am řebxur ittfuḥen zzat i wudem nnec,
uřa d asgeɛɛed n ifassen inu
am tewhibt n tmeddit. ◘141:2 Uf. 29:30; Řxř. 28:1-8; Asa. 5:8; 8:3
3 A SIDI, egg ijj n uɛessas
ɣar uqemmum inu,
ḥḍa tawwart n iyencicen inu.
4 Egg aqa uř inu war ittnejbid
ɣar ict n tmesřact d taɛeffant,
maḥend ad ggeɣ timegga s řɣecc
ak-d iryazen nni itteggen řmuɛṣiyyet,
egg aqa necc war ttᵉtteɣ
zi tazyuḍi nsen.
5 Ejj amsegged ad ayi iwwet,
maɣar aya d tamexsiwt icewwaren,
mařa netta ittsegged ayi,
aya d zzect x uzeǧif inu,
ad tt iqbeř uzeǧif inu.
Wah, uřa ammu ad tiři tẓaǧit inu ɛad
ḍidd i tmegga nsen iɛeffnen. ◼141:5 ḍidd i tmegga nsen - ixs ad yini: ḍidd i tmegga iɛeffnen n yeryazen nni itteggen řmuɛṣiyyet (xẓar ayet 4).
6 Řquḍat nsen mmenḍaren swadday
x uɣezdis n jjarf,
aqa sřin belli awařen inu ḍarfen.
7 Axmi tᵉttwacarz
u tennurzem temmurt,
ammu i ttwazeǧɛen iɣsan nneɣ
ɣar uqemmum n řaxart. ◘141:7 Ḥiz. 37:1, 11, 12
8 Maca tiṭṭawin inu
xezzarent-i-dd ɣarek,
a SIDI, Sidi inu,
necc arekkwařeɣ ɣarek,
war ttejji řeɛmar inu yarxef.
9 Siggʷej ayi i wemnaɛ n řfex
i d ayi medyen,
zi texcifin n yinni itteggen řmuɛṣiyyet.
10 Iři iɛeffanen ad wḍan marra
di traccawin nsen,
min ɣa kkeɣ ɛedduɣ.

- Izehhiden
- <
- 141
- >

◘141:2 141:2 Uf. 29:30; Řxř. 28:1-8; Asa. 5:8; 8:3

◼141:5 141:5 ḍidd i tmegga nsen - ixs ad yini: ḍidd i tmegga iɛeffnen n yeryazen nni itteggen řmuɛṣiyyet (xẓar ayet 4).

◘141:7 141:7 Ḥiz. 37:1, 11, 12

© 2020 www.tarifit.info