- Ayub
- <
- 3
- >

3
Acetci n Ayub
1 Awarni man aya yarzem Ayub aqemmum nnes, inɛeř ass n wexřaq nnes. ◘3:1 Irm. 15:10; 20:14
2 Ayub iṭṭef deg wawař, inna:
3 Ad ifna ass i di dd-ttwaxeřqeɣ,
uřa d ǧiřet i di nnan:
‘Ijj n weryaz ittwaksi.’
4 Ejj ass nni ad idweř d taǧest,
ɛemmarṣ war xas ittsseqsi Arebbi
zeg ujenna,
u war xas tᵉttceɛciɛ tfawt n uziř ɛad.
5 Iři taǧest d tiři n řmewt ad xas arzunt,
ejj iseynuten ad zedɣen tiwa nnes.
Iři ad xas wḍant tkebbasin s uziř! ◼3:5 tikebbasin - xmi i ɣa dd-tedweř tfuct u tziri tebbumbes, neqqar: ‘aqa din tikebbasin’.
6 Ad tekkes tkebbast yuǧɣen ǧiřet nni,
ejj ǧiřet nni war tfarreḥ
jar wussan n useggʷas,
ejj i-tt war dd-tᵉttis
di řeḥsab n iyuren.
7 Xzar, ejj ǧiřet nni
ɛemmarṣ war dd-tᵉttiruw,
war dayes ittidef usřiwřew.
8 Ejj inni issfeṭṭḥen ass,
ad t neɛřen,
inni ittḥakan ad ssekkaren ‘Liviyatan’. ◼3:8 inni issfeṭṭḥen ass - ixs ad yini inni iggin taseḥḥart d tagezzant d ɛřam kuř timesřayin tibarcanin war iḥḥřin, uřa d inni ittiraren ak-d řhaycet, qqaren as ‘Liviyatan’. Liviyatan - aqa-t d isem n ict n řhaycet d tameqqrant. Ad taɣ řhaycet-a d ijj n umedya n tgeldit n Miṣra, tammurt n firɛun. Di řweqt nni ař i řexxu aqa din iwdan di Sin u di Dzayer inni ittamnen aqa řḥaycet nni d řeɛdu n tfuct d tziri. Ttxarrṣen aqa řhaycet tegga ad tṣard tafuct d tziri. S uyenni umi temsar ict n tbarrcent n tfuct niɣ n tziri, ffɣen-dd nitni barra ḥima ad ggen ijj n ddriz d ameqqran s taǧunin d ɛřam kuř n řeqcuɛ n nnḥas ḥima ad aẓẓřen x řhaycet maḥend ad tban tfuct d tziri ɛawed. Isem ‘Liviyatan’ nufa i-t ɛawed di Ayub 40:25.
9 Ejj ad ttwakebbsen itran n tuffut nnes,
ejj i-t ad iraja tafawt, řami war din teǧi.
Ejj abřiwen n tfawt n řefjar
war tt ẓarren! ◼3:9 abriwen n tfawt n řefjar - di timmura n Ccarq-Ameřwasu ḥessben ayt n cciɛr tafuct am ict n tiṭṭ ɣares abřiwen d timmiwin. Aqa Ayub iqqar deg wawař-a aqa ḥsen tafawt n tfuct ɣar uteffu n wass ɛemmarṣ war dd-tareqq x wass n třařit nnes.
10 Maɣar netta war ibelleɛ tiwwura
n uɛeddis n yemma,
war iffar řeɣben zzat i tiṭṭawin inu.
11 Mayemmi war mmuteɣ
řami d ayi tuɣa deg uɛeddis n yemma,
mayemmi war ssuffɣeɣ buḥbeř,
řami dd-ffɣeɣ zeg uɛeddis n yemma?
12 Mayemmi d ayi rajan ifadden
u mayemmi ibbac,
ḥima ad daysen ṭṭeḍeɣ?
13 Xenni iři ad zzřeɣ řexxu, ad ssqareɣ.
Iři ad ṭṭṣeɣ.
Xenni balak ad ɣari tiři řhudnet
14 jmiɛ ak-d ijeǧiden
d imcawaren n temmurt,
inni ibnan i yixef nsen arrwinat ixřan,
15 niɣ jmiɛ ak-d řḥukkam
nni ɣar iǧa wureɣ,
inni iccuren tudrin nsen s nnuqart,
16 niɣ necc war ttiřiɣ ɛad
am yijj n weɣray n temɣart ssnuffaren t,
amecnaw iseyman
nni ɛemmarṣ war iẓrin tafawt.
17 Dinni ssbedden iɛeffanen zi ṣṣdeɛ,
dinni ttareyyaḥen
inni umi ifna jjehd nsen.
18 Dinni ttareyyaḥen imeḥbas munen,
war qqimen ttesřan ɛad
i tmijja n imzeyyaren n isemɣan.
19 Aqa din ameẓyan d umeqqran,
ismeɣ innufseř din zi bab nnes.
20 Mayemmi temmewc tfawt i řmeskin,
u tudart i yinni
umi ittwassarzeg řeɛmar nsen,
21 i yinni ittmeẓren di řmewt,
maca war tt ufin,
inni iɣezzan x řmewt ktar
x řeknuz innufaren,
22 inni ifarrḥen aṭṭas
ařami dewřen neggzen,
u ttɣebban meẓri xmi ttafen anḍeř?
23 Mayemmi temmewc tfawt i weryaz
wenni umi ittwassnuffar webrid nnes,
i weryaz wenni xef ibelleɛ Arebbi
zi marra iɣezdisen?
24 Minzi deg wemcan n weɣrum inu
ittas-dd uweḥweḥ inu,
iɣuyyan inu ttwazeǧɛen am waman. ◘3:24 Izhd. 42:4
25 Minzi tuɣa ttnexřaɛeɣ
u amenni dd-iffeɣ
min zi tuɣa tteggʷedeɣ, wḍiɣ dayes.
26 War ɣari řhudnet, war arsiɣ ca
u war ttareyyiḥeɣ.
Aqa usin-dd imxumbar.

- Ayub
- <
- 3
- >

◘3:1 3:1 Irm. 15:10; 20:14

◼3:5 3:5 tikebbasin - xmi i ɣa dd-tedweř tfuct u tziri tebbumbes, neqqar: ‘aqa din tikebbasin’.

◼3:8 3:8 inni issfeṭṭḥen ass - ixs ad yini inni iggin taseḥḥart d tagezzant d ɛřam kuř timesřayin tibarcanin war iḥḥřin, uřa d inni ittiraren ak-d řhaycet, qqaren as ‘Liviyatan’. Liviyatan - aqa-t d isem n ict n řhaycet d tameqqrant. Ad taɣ řhaycet-a d ijj n umedya n tgeldit n Miṣra, tammurt n firɛun. Di řweqt nni ař i řexxu aqa din iwdan di Sin u di Dzayer inni ittamnen aqa řḥaycet nni d řeɛdu n tfuct d tziri. Ttxarrṣen aqa řhaycet tegga ad tṣard tafuct d tziri. S uyenni umi temsar ict n tbarrcent n tfuct niɣ n tziri, ffɣen-dd nitni barra ḥima ad ggen ijj n ddriz d ameqqran s taǧunin d ɛřam kuř n řeqcuɛ n nnḥas ḥima ad aẓẓřen x řhaycet maḥend ad tban tfuct d tziri ɛawed. Isem ‘Liviyatan’ nufa i-t ɛawed di Ayub 40:25.

◼3:9 3:9 abriwen n tfawt n řefjar - di timmura n Ccarq-Ameřwasu ḥessben ayt n cciɛr tafuct am ict n tiṭṭ ɣares abřiwen d timmiwin. Aqa Ayub iqqar deg wawař-a aqa ḥsen tafawt n tfuct ɣar uteffu n wass ɛemmarṣ war dd-tareqq x wass n třařit nnes.

◘3:24 3:24 Izhd. 42:4

© 2020 www.tarifit.info