- Luka
- <
- 22
- >

22
Řɣedran n Yahuda Isxariyuṭi
1 Iqarreb-dd Řɛid n Weɣrum břa Antun umi qqaren Řɛid n Taɣarṣt n Useɛdu. ◘22:1 [Mt. 26:1-5; 14-16; Mk. 14:1-2; 10-11; Yḥ. 11:45-53] — Uf. 12:15; Irm. 16:7 Mt. 26:2; Mk. 14:1. 2 Tuɣa imeqqranen n ikehhanen d imseřmaden n idlisen arezzun ict n tewwart, ḥima ad t nɣen, maca nitni ggʷeden zeg iwdan. ◘22:2 Izhd. 2:2; Yḥ. 11:47; Řex. 4:27. 3 Xenni yudef cciṭan di Yahuda wenni umi qqaren Isxariyuṭi. Netta tuɣa d ijjen zi tenɛac n imeḥḍaren. ◘22:3 Mt. 26:14; Mk. 14:10; Yḥ. 13:27. 4 Iruḥ, issiweř ak-d imeqqranen n ikehhanen d imseřmaden n idlisen d imgewwaden n iɛessasen n Zzawect Tameqqrant mammec t i ɣa isellem i nitni. 5 Farḥen uca ttafqen ad as wcen tinɛacin n nnuqart. 6 Netta iwca asen awař uca yarzu ict n tewwart, ḥima ad asen t isellem barra i řɣaci.
Asewjed n Umensi n Useɛdu
7 Yiweḍ-dd wass n Weɣrum břa Antun i di tuɣa ittxeṣṣa ad tᵉttwaɣarṣ i Tɣarṣt n Useɛdu. ◘22:7 [Mt. 26:17-25; Mk. 14:12-21; Yḥ. 13:21-30] — Mt. 26:17; Mk. 14:12, 13. 8 Yasuɛ issekk-dd Buṭrus d Yuḥanna, inna asen: “Ruḥem, tesswejdem aneɣ i umensi n Useɛdu ḥima ad necc.” 9 Nnan as: “Mani texsed ad nessewjed?” 10 Inna asen: “Xzar, xmi ɣa tadfem ɣar tendint ad kenniw iřqa ijj n weryaz, yarbu ict n teqbuct n waman. Ḍfarem t! 11 Inim i bab n taddart: ‘Amseřmad nneɣ isseqsa: Mani iǧa wexxam n inewjiwen i di i ɣa cceɣ umensi n Useɛdu ak-d imeḥḍaren inu?’ 12 Netta ad awem isscen ict n tɣurfet tmiriwt sennej, yessu s ipayasen. Swejdem din kuřci!” 13 Nitni ruḥen, ufin marra am mammec tuɣa d asen inna uca sswejden i umensi n Useɛdu.
Amensi n Siditneɣ
14 Umi dd-tiweḍ tsaɛɛet, yusa-dd Yasuɛ, iqqim ɣar ṭṭabřa d tenɛac n rrusul akides. ◘22:14 [Mt. 26:26-30; Mk. 14:22-26; 1 Im. 11:23-25] — Mt. 26:20; Mk. 14:17. 15 Inna asen: “Necc tuɣa weḥḥceɣ aṭṭas ad cceɣ amensi-ya n Useɛdu akidwem qbeř i ɣa weddbeɣ. 16 Minzi ad awem iniɣ, aqa war zzayes ttᵉtteɣ ɛad ař ɣa tᵉttwakemmeř di Tgeldit n AREBBI.” 17 Xenni iṭṭef ijj n řkas uca iqada, inna: “Ksim wa, bḍam t jar awem! 18 Minzi Necc ad awem iniɣ, war sesseɣ ca zi řɣiǧet n tzayart ař dd tusa Tgeldit n AREBBI.” 19 Iksi aɣrum, iqada, yarẓa i-t uca iwca asen t, inna: “Ta d Arrimet inu tenni xawem immewcen. Ggem aya i řidaret inu.” ◘22:19 Mt. 26:26; Mk. 14:22; 1 Kur. 11:24. 20 Ammu i inna ɛawed x řkas awarni i umensi: “Řkas-a d Řɛahd n Jdid s Idammen inu inni i xawem i ɣa ittwassizzřen. ◘22:20 Irm. 31:31; Mt. 26:28, Mk. 14:24, Lk. 22:20, 1 Kur. 11:25, 2 Kur. 3:6, Ɛbr. 8:6, 8, 13; 9:15; 12:24
21 Maca aqa da, afus n wenni d ayi ɣa iɣdaren aqa-t akidi ɣar ṭṭabřa. ◘22:21 Mt. 26:23; Mk. 14:18; Yḥ. 13:21. 22 Mmis n bnadem ad iraḥ am mammec xas ittwakkes, maca uct x bnadem nni i t ɣa iɣdaren!” ◘22:22 Izhd. 41:10; Yḥ. 13:18; Řex. 1:6.
23 Bdan ttemsseqsan jar asen, man wen zzaysen i ɣa yegg man aya.
24 Tuɣa jar asen ɛawed amcubbec x man wen zzaysen iǧan d ameqqran qaɛ. 25 Xenni inna asen Yasuɛ: “Ijeǧiden n řegnus ṣellṭen xasen, u inni xasen iṣellṭen ttwařaɣan ‘tarwa n rejwad!’ ◼22:25 tarwa n řejwad - niɣ ‘řmuḥsinin’. ◘22:25 Mt. 20:25; Mk. 10:42. 26 Kenniw maca war tteggem ammu, maca ameqqran daywem ad yiři am umaẓuẓ, u amezwar ad yiři am umsexxar. ◘22:26 Lk. 9:48; 1 Bṭ. 5:3. 27 Minzi man wen iǧan d ameqqran? Ma d wenni iqqimen ɣar ṭṭabřa niɣ d wenni ittsexxaren? Maca Necc di řwesṭ nwem am wenni ittsexxaren. ◘22:27 Mt. 20:28; Yḥ. 13:14; Fil. 2:7.
28 Aqa kenniw d inni akidi iqqimen deg ijarriben inu. 29 Necc ad awem weɛdeɣ ict n Tageldit am mammec i d ayi tt iwaɛd Baba, ◘22:29 Lk. 12:32. 30 ḥima ad teccem ad teswem x ṭṭabřa inu di Tgeldit inu uca ad teqqimem x řekrasi n tgeldit, ad tḥekmem x tenɛac n tqebbař n ayt n Israil.” ◘22:30 Mt. 19:28; Asa. 3:21.
Qqimem tcebbarem di l’iman
31 Inna Yasuɛ i Cimɛun: “Cimɛun, Cimɛun, aqa cciṭan tuɣa yarezzu ad kenniw izzuzar am yirden. ◘22:31 [Mt. 26:31-35; Mk. 14:27-31; Yḥ. 13:36-38] — 1 Bṭ. 5:8. 32 Maca Necc ẓuǧeɣ xak ḥima war ifenni l’iman nnec. Uřa d cek, tub di řweqt ittwaggen, stebbet aytmac.” 33 Inna as Cimɛun: “A Sidi, necc aqa wejdeɣ ḥima ad kik raḥeɣ uřa ɣar řeḥbes d řmewt.” 34 Maca Yasuɛ inna as: “Necc ad ac iniɣ, a Cimɛun, war issququɛ uyaẓiḍ ass-a qbeř ma ad ayi tenkared třata n twařawin belli aqa tessned ayi.” ◘22:34 Mt. 26:34; Mk. 14:30; Yḥ. 13:38.
35 Inna asen: “Řami kenniw ssekkeɣ břa tacyart, břa ttesṭim niɣ sandaliyat, ma tuɣa ittxeṣṣa awem ca?” Nnan as: “Walu!” ◘22:35 Mt. 10:9; Mk. 6:8; Lk. 9:3. 36 Xas uca inna asen: “Maca řexxu wenni ɣar iǧa tecyart, ad tt iksi, ammu uřa d ttesṭim, uca wenni war ɣar iǧi ssif, ad izzenz arruḍ nnes uca ad zzayes iseɣ ssif i yixef nnes. 37 Minzi Necc ad awem iniɣ, aqa ittxeṣṣa ad ttwakemmřent tira-ya dayi: ‘Aqa ittwaḥseb ak-d inni war iseggden!’, minzi marra min xafi yuran, ad ittwakemmeř.” ◘22:37 Ica. 53:12; Mk. 15:28. 38 Nnan asen: “A Siditneɣ, aqa da tnayen n řesyuf!” Inna asen: “Ikfa!”
Taẓaǧit n Yasuɛ x wedrar n Taddart n Zzitun
39 Iffeɣ, iruḥ ɣar wedrar ‘Taddart n Zzitun’ am mammec tuɣa innum, uca ḍfaren t ɛawed imeḥḍaren nnes. ◘22:39 [Mt. 26:36-46; Mk. 14:32-42] — Mt. 26:36; Mk. 14:32; Yḥ. 8:1; 18:1. 40 Umi ixecc ɣar wemcan nni, inna asen: “Ẓaǧem ḥima war dd-tᵉttidfem deg ujarreb.” 41 Ifekk Ixef nnes zzaysen ɛřaḥař ticti n ijj n uḥejjar n weẓru, yuḍar x ifadden nnes, iẓẓuǧ, 42 inna: “A Baba, mařa texsed, ejj řkas-a ad xafi iɛdu. Maca war ittiři min xseɣ Necc maca min texsed Cek.” ◘22:42 Mt. 26:39; Mk. 14:35 43 Xenni iḍhar as-dd ijj n lmalak zeg ujenna, iwca as jjehd. 44 Tuɣa Netta iggwed aṭṭas, ittẓaǧa aṭṭas uca tidi nnes tuɣa tᵉttegg am tneqqiḍin n idammen weṭṭant ɣar temmurt. ◘22:44 Yḥ. 12:27; Ɛbr. 5:7. 45 Xenni ikkar zi tẓaǧit, yusa-dd ɣar imeḥḍaren nnes uca yufa i-ten ṭṭṣen s wecḍan. 46 Inna asen: “Mayemmi tᵉṭṭṣem? Kkarem, teẓẓaǧem ḥima war tᵉttidfem deg ujarreb.”
Uḍuf n Yasuɛ
47 Am tuɣa ɛad issawař, xzar, aqa yusa-dd ijj n řɣaci ak-d wenni i d as qqaren Yahuda, wenni d ijjen zi tenɛac, uca netta tuɣa izwar asen, iqarreb-dd ɣar Yasuɛ, issudem i-t, maɣar aqa iwca asen ijj n wescan: “Wenni i ɣa ssudmeɣ, d wenni Netta!” ◘22:47 [Mt. 26:47-56; Mk. 14:43-50; Yḥ. 18:3-11] — Mt. 26:47; Mk. 14:43; Yḥ. 18:3. 48 Inna as Yasuɛ: “A Yahuda, ma s usudem ad teɣdared Mmis n bnadem?” 49 Umi ẓrin inni d as dd-innḍen min imsaren, nnan as: “A Siditneɣ, ma ad t newwet s řesyuf?” 50 Ijjen zzaysen tuɣa iwta amsexxar n arrays n ikehhanen, iqess as amezzuɣ afusi. ◘22:50 Mt. 26:51; Mk. 14:47. 51 Iṭṭef Yasuɛ deg wawař, inna: “Ṣafi, baraka!” Xenni iḥada as amezzuɣ uca issgenfa i-t.
52 Inna Yasuɛ i imeqqranen n ikehhanen d imɣaren n řgens d imgewwaden n iɛessasen n Zzawect Tameqqrant, inni tuɣa ɣares dd-yusin: “Ma teffɣem-dd ɣari axmi dd-teffɣem ɣar ijj n uxewwan, s řesyuf d iɛumad, maḥend ad ayi tᵉttfem? ◘22:52 Mt. 26:55; Mk. 14:48. 53 Ass x wass tuɣa ayi akidwem di Zzawect Tameqqrant, kenniw war ɣari tesswiẓẓḍem s ifassen, maca ta d tasaɛɛet nwem d ṣṣulṭa n taǧest.”
Ankar n Buṭrus
54 Ṭṭfen t, nedhen t uca ssidfen t di taddart n arrays n ikehhanen. Uca iḍfar i-t Cimɛun zi řaggʷaj. ◘22:54 [Mt. 26:57-58; 69-75; Mk. 14:53-54; 66-72; Yḥ. 18:12-18; 25-27] — Mt. 26:57; Mk. 14:53; Yḥ. 18:12, 24. 55 Nitni ssarɣen timessi di řwesṭ n řemraḥ, xenni qqimen deg wenneḍ nnes. Uca Cimɛun iqqim jar asen. ◘22:55 Mt. 26:69; Mk. 14:54, 66; Yḥ. 18:16, 25. 56 Teẓra i-t ict n tayya am iqqim ɣar tmessi uca texzar dayes mliḥ, tenna: “Uřa d wa tuɣa-t akides.” 57 Maca netta inkar t, inna: “A tamɣart, necc war t ssineɣ!” 58 War din min iɛdun iẓra i-t wenneɣni, inna: “Uřa d cek d ijjen zzaysen.” Maca Buṭrus inna: “War iǧi bu d necc!” 59 Umi teɛdu ɛřaḥař ict n tsaɛɛet, ibda wenneɣni ad iqaceḥ, inna: “S tidett, uřa d wa tuɣa-t akides, minzi uřa d netta d Ajalili.” 60 Inna Buṭrus: “A bnadem, necc war ssineɣ min xef tessawařed!” Řexdenni, am tuɣa ɛad issawař, issquqeɛ uyaẓiḍ. 61 Inneqřeb Yasuɛ uca ixzar ɣar Buṭrus. Uca iɛqeř Cimɛun x wawař i d as inna Siditneɣ: “Qbeř i ɣa issquqeɛ uyaẓiḍ, ad ayi tenkared třata n twařawin!” ◘22:61 Mt. 26:34,75; Mk. 14:72; Yḥ. 13:38; 18:27. 62 Uca iffeɣ-dd Cimɛun barra, iru imeṭṭawen imerzagen.
Aseḥqar n Yasuɛ
63 Iryazen nni iṭṭfen Yasuɛ, tuɣa sthezzan zzayes, ◘22:63 [Mt. 26:67-68; Mk. 14:65] — Ayub 16:10; Ica. 50:6; Mt. 26:67; Mk. 14:6; Yḥ. 19:3. 64 dřin tiṭṭawin nnes, xenni wtin t ɣar uɣembub, nnan: “Nabb, man wen i Cek iwtin?” 65 S waṭṭas n tmesřayin nneɣni tuɣa ttceqqafen dayes, ssawařen ḍidd nnes.
Yasuɛ zzat i Jmaɛet Tameqqrant n Wudayen
66 Umi dd-yiweḍ uziř, munen imɣaren n řgens d imeqqranen n ikehhanen d imseřmaden n idlisen uca nedhen t ɣar wexxam n Jmaɛet nsen. ◘22:66 [Mt. 26:59-66; Mk. 14:55-64; Yḥ. 18:19-24] — Izhd. 2:2; Mt. 27:1; Mk. 15:1; Yḥ. 18:28. 67 Nnan as: “Mařa Cek d Lmasiḥ, xenni ini aneɣ t.” Inna asen: “Mařa nniɣ awem t, war dayi tᵉttimnem, 68 u mařa sseqsiɣ kenniw, war xafi dd-tarrim niɣ war d ayi tarexxum. 69 Zi řexxu d tsawent ad iqqim Mmis n bnadem x ufus afusi n jjehd n AREBBI.” ◘22:69 Dan. 7:9; Mt. 16:27; 24:30; 25:31; 26:64; Mk. 14:62; Řex. 1:11; 1 Ts. 1:10; Asa. 1:7. 70 Nnan marra: “Ma Cek d Mmis n AREBBI?” Inna asen: “Kenniw s yixef nwem teqqarem, aqa d Necc!” 71 Nnan: “Umi neḥdaj ɛad řechud? Minzi aqa neccin s yixef nneɣ nesřa t zeg uqemmum nnes.”

- Luka
- <
- 22
- >

◘22:1 22:1 [Mt. 26:1-5; 14-16; Mk. 14:1-2; 10-11; Yḥ. 11:45-53] — Uf. 12:15; Irm. 16:7 Mt. 26:2; Mk. 14:1.

◘22:2 22:2 Izhd. 2:2; Yḥ. 11:47; Řex. 4:27.

◘22:3 22:3 Mt. 26:14; Mk. 14:10; Yḥ. 13:27.

◘22:7 22:7 [Mt. 26:17-25; Mk. 14:12-21; Yḥ. 13:21-30] — Mt. 26:17; Mk. 14:12, 13.

◘22:14 22:14 [Mt. 26:26-30; Mk. 14:22-26; 1 Im. 11:23-25] — Mt. 26:20; Mk. 14:17.

◘22:19 22:19 Mt. 26:26; Mk. 14:22; 1 Kur. 11:24.

◘22:20 22:20 Irm. 31:31; Mt. 26:28, Mk. 14:24, Lk. 22:20, 1 Kur. 11:25, 2 Kur. 3:6, Ɛbr. 8:6, 8, 13; 9:15; 12:24

◘22:21 22:21 Mt. 26:23; Mk. 14:18; Yḥ. 13:21.

◘22:22 22:22 Izhd. 41:10; Yḥ. 13:18; Řex. 1:6.

◼22:25 22:25 tarwa n řejwad - niɣ ‘řmuḥsinin’.

◘22:25 22:25 Mt. 20:25; Mk. 10:42.

◘22:26 22:26 Lk. 9:48; 1 Bṭ. 5:3.

◘22:27 22:27 Mt. 20:28; Yḥ. 13:14; Fil. 2:7.

◘22:29 22:29 Lk. 12:32.

◘22:30 22:30 Mt. 19:28; Asa. 3:21.

◘22:31 22:31 [Mt. 26:31-35; Mk. 14:27-31; Yḥ. 13:36-38] — 1 Bṭ. 5:8.

◘22:34 22:34 Mt. 26:34; Mk. 14:30; Yḥ. 13:38.

◘22:35 22:35 Mt. 10:9; Mk. 6:8; Lk. 9:3.

◘22:37 22:37 Ica. 53:12; Mk. 15:28.

◘22:39 22:39 [Mt. 26:36-46; Mk. 14:32-42] — Mt. 26:36; Mk. 14:32; Yḥ. 8:1; 18:1.

◘22:42 22:42 Mt. 26:39; Mk. 14:35

◘22:44 22:44 Yḥ. 12:27; Ɛbr. 5:7.

◘22:47 22:47 [Mt. 26:47-56; Mk. 14:43-50; Yḥ. 18:3-11] — Mt. 26:47; Mk. 14:43; Yḥ. 18:3.

◘22:50 22:50 Mt. 26:51; Mk. 14:47.

◘22:52 22:52 Mt. 26:55; Mk. 14:48.

◘22:54 22:54 [Mt. 26:57-58; 69-75; Mk. 14:53-54; 66-72; Yḥ. 18:12-18; 25-27] — Mt. 26:57; Mk. 14:53; Yḥ. 18:12, 24.

◘22:55 22:55 Mt. 26:69; Mk. 14:54, 66; Yḥ. 18:16, 25.

◘22:61 22:61 Mt. 26:34,75; Mk. 14:72; Yḥ. 13:38; 18:27.

◘22:63 22:63 [Mt. 26:67-68; Mk. 14:65] — Ayub 16:10; Ica. 50:6; Mt. 26:67; Mk. 14:6; Yḥ. 19:3.

◘22:66 22:66 [Mt. 26:59-66; Mk. 14:55-64; Yḥ. 18:19-24] — Izhd. 2:2; Mt. 27:1; Mk. 15:1; Yḥ. 18:28.

◘22:69 22:69 Dan. 7:9; Mt. 16:27; 24:30; 25:31; 26:64; Mk. 14:62; Řex. 1:11; 1 Ts. 1:10; Asa. 1:7.

© 2020 www.tarifit.info