- Awařen Iweznen
- <
- 25
- >

25
Awařen iweznen n Suliman - tasɣart 2
1 Uřa d ina d awařen iweznen n Suliman
nni ittɛawaden urin ten iryazen n Ḥizqiya,
ajeǧid n Yahuda.
2 Aqa d ccan n AREBBI
maḥend ad issar ict n tmesřact,
maca ccan n ijeǧiden
d abeqqec deg ict n tmesřact. ◘25:2 Rum. 11:33
3 Řuɛřa n ujenna d řaǧaɣ n temmurt,
d wuř n ijeǧiden war ǧin i ubeqqec.
4 Kkes kuffu zi nnuqart,
ad dd-teffeɣ ict n řqecɛet i wemziř.
5 Sbeɛɛed iɛeffanen
zi zzat n wudem n ujeǧid,
xenni ad ittwassemten
řɛarc nnes s tsegda. ◘25:5 Awřn. 20:8, 28
6 War tfeyyec zzat i wudem n ujeǧid,
war ttbeddi mani ttbeddan imeqqranen.
7 Maɣar iḥřa ad ac inin: “Geɛɛed-dd da!”,
uřa ma ad cek ssehwan
zzat i wudem n ijj n umcenneɛ
nni ẓrint tiṭṭawin nnec. ◘25:7 Lk. 14:7-11
8 War ttqeǧiq ad tedɛid,
maɣar min texsed ad tegged
ɣar uneggar nnes,
mařa jjar nnec ad cek issefḍeḥ? ◘25:8 Awřn. 18:17
9 Carreɛ ak-d jjar nnec,
maca war ssuffuɣ ssirr n wenneɣni,
10 ḥima wenni d as ittesřan
war cek issḥeccem ca,
maɣar řexdenni war izemmar
ad tᵉttwassbeɛɛed řefḍiḥet nnec ɛad.
11 Am tteffaḥin n wureɣ
x ṭṭbasa n nnuqart,
ammu ǧan wawařen ssiwřen ten
s řeqyas nnes.
12 Am ict n txadent n wureɣ
u am ict n tseddect n wureɣ iɣřan qaɛ,
ammu i iǧa uwebbex amiɣis
ɣar umezzuɣ ittesřan.
13 Am wedfeř asemmaḍ
deg ijj n wass n tmeyra,
ammu i iǧa umsexxar dayes řaman
i wenni t issekkan,
maɣar issfaqa řeɛmar n bab nnes. ◘25:13 Awřn. 13:17
14 Am iseynuten d usemmiḍ břa anẓar,
ammu aryaz nni ittɛeffar
deg ict n terzeft war isekkwin.
15 S ttasiɛ n řxaḍar ittwasseqneɛ řḥakem,
ijj n yiřes amiẓid ittareẓẓa iɣsan. ◘25:15 Awřn. 15:1; 16:14
16 Mařa tufid tamment,
ecc min teḥwajed waha,
niɣ ad taff teccid ktar zi min teḥwajed,
u balak ad tt-i-dd tɛuqqed.
17 War ssrusa aḍar nnec
aṭṭas di taddart n jjar nnec,
niɣ ad cek ijjiwen u ad cek iɛiff.
18 Am wefḍis d ssif d fřitca iqeḍɛen,
ammu i iǧa weryaz nni icehhden
s ẓur x jjar nnes. ◘25:18 Izhd. 11:2; 57:5; 59:8; 120:4; Awřn. 12:18
19 Am tiɣmest yarẓen
u am uḍar inqraḍen,
ammu i iǧa utecři
x wenni war di iǧi ttiqet
deg wass n řeḥṣaret.
20 Am wenni ittekksen apartessu nnes
deg ijj n wass ismeḍ
u am řxeǧ i tteggen x niṭrun,
ammu i iǧa wenni ittɣennajen izřan
zzat i yijjen s wuř icḍen. ◘25:20 Rum. 12:15
21 Mařa iǧuẓ wenni cek icarrhen,
xenni ewc as aɣrum,
mařa iffud, ewc as ad isu, ◘25:21 Uf. 23:4, 5; Rum. 12:20
22 maɣar ammu i tyarrwed
řefḥem itteḥduduqen x uzeǧif nnes,
u SIDI ad cek ixeǧeṣ.
23 Asemmiḍ zi ccamal ittawi-dd anẓar,
iřes aɣeddar ittawi-dd udmawen ixeyyqen.
24 Iḥřa ad tzedɣed
deg ict teɣmart n tzeqqa,
uřa x tazeddiɣt
ak-d ict n temɣart ittemcubbucen
deg ict n taddart tcarc. ◘25:24 Awřn. 21:9, 19
25 Am waman iṣemmaḍen
i yijj n řeɛmar yuḥeř,
ammu i iǧa řexbar aṣebḥan
zeg ict n temmurt tiggʷej.
26 Am ijj n řɛunṣar ittwafesden
u am ijj n wanu ɣeccen t,
ammu i iǧa umsegged ittzeɛziɛen
zzat i wudem n iɛeffanen.
27 Macca n waṭṭas n tamment
war iǧi ca mliḥ,
maca tarezzut
di tmesřayin yewɛaren d ccan.
28 Am ict n tendint ihedmen břa řḥiḍ,
ammu i iǧa ijj n weryaz
war itteṭṭef buḥbeř nnes. ◘25:28 Awřn. 16:32

- Awařen Iweznen
- <
- 25
- >

◘25:2 25:2 Rum. 11:33

◘25:5 25:5 Awřn. 20:8, 28

◘25:7 25:7 Lk. 14:7-11

◘25:8 25:8 Awřn. 18:17

◘25:13 25:13 Awřn. 13:17

◘25:15 25:15 Awřn. 15:1; 16:14

◘25:18 25:18 Izhd. 11:2; 57:5; 59:8; 120:4; Awřn. 12:18

◘25:20 25:20 Rum. 12:15

◘25:21 25:21 Uf. 23:4, 5; Rum. 12:20

◘25:24 25:24 Awřn. 21:9, 19

◘25:28 25:28 Awřn. 16:32

© 2020 www.tarifit.info